text:
Ibimenyetso bizateguza imperuka ni ibihe?
Ikibazo: Ibimenyetso bizateguza imperuka ni ibihe?
Igisubizo: Matayo 24:5-8 haduha ibimenyetso by'ingenzi byadufasha kumenya ko imperuka yegereje: 'kuko benshi bazaza biyita izina ryanjye bati 'Ni jye Kristo', bazayobya benshi. Muzumva iby'intambara n'impuha z'intambara, mwirinde mudahagarika imitima kuko bitazabura kubaho, ariko imperuka izaba itaraza. Ishyanga rizatera irindi shyanga, n'ubwami buzatera ubundi bwami, hazabaho inzara n'ibishyitsi hamwe na hamwe. Ariko ibyo byose bizaba ari itangiriro ryo kuramukwa'. Kwiyongera kw'abaziyita ba Mesiya, intambara zikajije umurego, inzara n'amapfa, ibizazane ' ibyo byose ni ibiteguza imperuka. Muri iki cyanditswe ariko dusabwa kwitonda: ntitugomba kwitiranya ibi bintu, kuko ari nk'ibise: imperuka izaba itaragera.
Hari benshi babona buri mutingito w'isi, buri shyamirana mu buyobozi, buri ntambara ishojwe kuri Isirayeli, nk'ibimenyetso simusiga byerekana ko imperuka iri kugenda ijya bugufi. Yego, nubwo ibyo bintu byakwibutsa ko imperuka iri hafi, ntabwo rwose byerekana ko yageze. Intumwa Pawulo atwibutsa ko iminsi ya nyuma izazana n'ukwiyongera kw'inyigisho z'ubuyobe. 'Ariko Umwuka avuga yeruye ati 'Mu bihe bizaza bamwe bazagwa bave mu byizerwa, bīte ku myuka iyobya n'inyigisho z'abadayimoni' (1 Timoteyo 4:1). Iminsi y'imperuka ivugwa ko izaba ari iy'imibabaro, kubera urwango n'ikibi kizakwira mu bantu, bazinangira imitima ngo batumva ukuri (2 Timoteyo 2:1-9, 2 Abatesalonika 2:3).
Ibindi bimenyetso twavuga ni iyubakwa ry'ingoro yindi y'Imana i Yerusalemu, kwiyongera k'urwango kuri Isirayeli, n'iterambere riganisha ku buyobozi bumwe ku isi. Ikimenyetso nyamukuru ariko ni igihugu cya Isirayeli. Muri 1948, Isirayeli yongeye kwemerwa nk'igihugu kigenga, bwa mbere mu mateka kuba Yerusalemu yasenywa mu mwaka wa 70. Imana yasezeranyije Aburahamu ko urubyari rwe ruzahabwa Kanani nka gakondo y'iteka ryose (Itangiriro 17:8); Ezekiyeli we yahanuye kuzuka kwa Isirayeli mu mubiri no mu Mwuka (Ezekiyeli 37). Kuba Isirayeli ari igihugu kiri mu butaka gakondo bwayo ni ngombwa cyane kugira ngo ubuhanuzi bw'imperuka busohore, kuko imperuka izaba irebana na Isirayeli cyane (Daniyeli 10:14, 11:41, Ibyahishuwe 11:8).
Ibi bimenyetso twavuze haruguru byari bikwiye kutwigisha ubwenge n'ubushishozi ku birebana n'imperuka. Ariko nanone, ntitwari dukwiye gufata buri kintu kibaye nk'ikimenyetso cya nyuma cyari gisagaye cyerekana ko imperuka noneho igiye kuba. Icyo Imana yaduhaye ni ibimenyetso bihagije ngo twitegure, ni aho twari dukwiye kugarukira rero.
Ibimenyetso bizateguza imperuka ni ibihe?


c: text/html

text:
Biturutse ku bibazo bimaze iminsi mu bucuruzi bw’ibirayi byatumye igiciro cyabyo cyane cyane ku muhinzi kigwa bikabije, ibi ahanini byaturutse ku musaruro mwinshi wajyanwaga ku isoko icyarimwe, imwe mu ngamba zafashwe ni ukugabanya ingano y’ibirayi bishyirwa ku isoko, ibi bigakorwa abahinzi babuzwa gukurira rimwe, imirenge itandukanye yo mu turere duhingwamo ibirayi (Rubavu, Nyabihu, Musanze na Burera) igasaranganya iminsi yo gusarura.
Abo mu murenge wa Kabatwa mu karere ka Nyabihu babwiye TV/Radio1 ko ibi nabyo birimo kubagiraho ingaruka zitari nziza kuko batarimo kubasha kubona amafaranga yo kwikenuza ku gihe, nyamara aricyo baba barahingiye. Aha bakavuga ko mu gihe abandi barimo kwishima mu minsi mikuru bo ntaho bafite abakura amafaranga kuko batarahabwa uburenganzira bwo gukura ibirayi (igihingwa rukumbi bahinze).
Ubuyobozi bw’umurenge wa Kabatwa buvuga ko kuba abahinzi bo muri uyu murenge bafite amahirwe yo kuzasarura nyuma ari byo bifite inyungu nyinshi kuri bo kuko ibirayi bizaba byagabanutse ku isoko bikaba byatuma bagurisha ku giciro cyiza kiruta ikiriho ubu, ku buryo ngo abatabibona batyo ari ababa bareba hafi; icyakora nanone ngo ugaragaje ko afite ikibazo kimusaba amafaranga yemererwa gusarura nk’uko NDIKUMANA J.BAPTISTE ushinzwe ubuhinzi muri uyu murenge wa Kabatwa yabigarutse mu kiganiro yagiranye na TV/Radio1.
Ikindi kibazo abo bahinzi bagaragaza n’icy’abamara gukura ibirayi byabo bikarata (Ntibihita bibona ababigura) ibi nabyo ngo bikabateza igihombo.
ni ikibazo ubuyobozi bw’uyu murenge buvuga ko giterwa n’abahinzi bo mu yindi mirenge cyangwa mu tundi turere basarura batahawe gahunda bigatuma ingano y’ibirayi byari biteganyijwe kujyanwa ku isoko irenga kandi umurenge uba wemerewe umunsi gusa bityo ibiraye bikagorana kubishakira isoko.
Hari bamwe mu bahinzi bavuga ko iki kibazo cy’isoko ry’ibirayi kigoranye gukemuka burundu mu gihe n’amakoperative y’abahinzi yeguriwe amakusanyirizo nayo ubwayo nta mafaranga aba afite yo kugura umusaruro w’abahinzi ahubwo nayo agategereza abacuruzi baza kurangura, aba n’ubundi (abacuruzi b’ibirayi) bigaragara ko aribo bongera kugira ijambo rya nyuma ku isarurwa n’icuruzwa ry’ibirayi imwe mu ngingo zagiye zitungwa agatoki mu kubyicira isoko kuva na mbere
Nyabihu: Ngo babujijwe gusarura ibirayi ku mpamvu zidasobanutse
Sangiza inshuti iyi nkuru kuri:
Biturutse ku bibazo bimaze iminsi mu bucuruzi bw’ibirayi byatumye igiciro cyabyo cyane cyane ku muhinzi kigwa bikabije, ibi ahanini byaturutse ku musaruro mwinshi wajyanwaga ku isoko icyarimwe, imwe mu ngamba zafashwe ni ukugabanya ingano y’ibirayi bishyirwa ku isoko, ibi bigakorwa abahinzi babuzwa gukurira rimwe, imirenge itandukanye yo mu turere duhingwamo ibirayi (Rubavu, Nyabihu, Musanze na Burera) igasaranganya iminsi yo gusarura.

robotstxt: allowed

filter: keep


text:
Uyo mukobwa w’imyaka 23 utuye i Masaka muri Kicukiro ari na ho akorera, avuga ko akimara kurangiza amashuri yisumbuye aho kwicara yahise ajya kwiga uko babyaza umusaruro umugano, akavuga ko yabyigishijwe n’Abashinwa ubu akaba yarishingiye kampani ye.
Kampani ye yayise Isimbi Weaving Bamboo, akaba amaze imyaka ibiri akora aho akorana n’abandi bane b’urubyiruko nka we babyize kandi ngo bakaba bose bibatunze.
Ishimwe aganira na Kigali Today imusanze muri Expo 2018, yavuze ko yahisemo gukora uyo murimo kuko yajyaga abona abandi babikora akabona ari byiza ni ko kwiga kubikora.
Agira ati “Nkirangiza kwiga ayisumbuye nanze kwirirwa nicaye mpitamo kujya kwiga umwuga. Ubu nkorana n’abandi aho dukora ibintu bitandukanye biva mu mugano kandi ndabikunze cyane kuko mbona ari byiza, byitabirwa n’ababigura kandi bikandinda ubushomeri”.
Ibyo bakora ni intebe z’amoko atandukanye, ameza, utugabanya urumuri rw’amatara mu nzu cyangwa kuyahindurira amabara (Abat-jours), amapulato, udutanda two kuri pisine, imitako inyuranye n’ibindi, byose bikorwa mu mugano.
Akomeza ashishikariza Abanyarwanda kwitabira kugura ibyo bikoresho kuko biramba kandi ari byiza.
Ati “Ndashishikariza Abanyarwanda n’abandi badusura kugura ibikoresho byo mu mugano kuko biramba cyane. Urugero nka abat-jour dukora iyo iguye hasi ntacyo iba bitandukanye n’iziva hanze kandi n’igiciro ntigihanitse kuko biba bitandukanye ku buryo buri wese yakwibonamo.”
Abat-jours bakora ziri hagati y’ibihumbi bitatu na 25, intebe zikagura kuva ku bihumbi 10 no kuzamuka bitewe n’izo umuntu ashaka ko bamukorera.
Ikibazo Ishimwe agihura na cyo ahanini ngo ni icy’uko hakiri abantu bataraha agaciro ibikorerwa mu Rwanda ku buryo babyitabira.
Ati “Hari abaza bakareba bakibaza niba ibyo dukora bikomeye, bakabigereranya n’ibiva hanze ukabona batabyumva neza. Gusa ntibiduca intege, ndizera ko bazageraho bahindura imyumvire cyane ko tujya mu mamurikagurisha atandukanye”.
Ikindi kibazo ahura na cyo ngo ni icy’imigano ituruka kure kuko ayikura mu Majyaruguru bityo ubwikorezi bukamuhenda.
Icyakora Ishimwe uko biri kose avuga ko ibyo akora bimufitiye akamaro kuko ubu icyo akeneye abasha kucyiha ntawe asabye.
Ati “Ibyo nkora bimfitiye akamaro kanini kuko mbere icyo nakeneraga cyose nagisabaga ababyeyi cyangwa undi muntu wo mu muryango ariko ubu ndacyiha. Nk’uku ikintu nashaka gikeneye nk’ibihumbi 100Frw sinazuyaza kucyigurira kandi mfite icyizere ko nzakomeza kutera imbere”.
Kuri ubu hanini amasoko afite ni abanyamahanga baza mu Rwanda, abacuruza ibintu bya Made in Rwanda ndetse n’abafite inzu z’ubucuruzi bajya bamusaba kubashyirira insika ku nkuta bagamije kuzirimbisha.


text:
Uri umusore ugeze mu kigero wumva ko ukeneye guhitamo inkumi mwakubakana. Ni byiza cyane kandi ni intambwe ishimishije uteye mu buzima. Ariko nabwo biragusaba ubushishozi mu mahitamo yawe ndetse no gukora ubushakashatsi bwimbitse kuwo wumva wahitamo. Aha rero urubuga 7s7 rutanga ibintu bitanu ugomba kugiraho amakenga ku mugore.
1. NTAZI GUFATA ICYEMEZO
Umugore uhora ahindagura imirimo nta mpamvu kubera ko yarambiwe gusa, ugasanga ngo ahise arambirwa imirimo ye ataranarangiza amasezerano ya mbere yagiranye n’umukoresha we wa mbere.
Umugore uhora mu mpaka z’urudaca n’inshuti ze n’abaturanyi, umugore ngo uhora ahinduranya ubwoko bw’imisatsi n’iyo yari afite itarasaza ahubwo ngo ari uko ayirambiwe, burya ngo bituma wakwibaza niba yari yayishyizeho atayikunze, ibi ngo bituma wanibaza niba azi gukoresha umutungo neza cyangwa niba atapfusha ubusa, no mu mibanire yanyu umugore nk’uyu ngo wakwiye kumwigaho ukamenya niba namara kuguhararukwa atazagusezera mutaramarana igihe na gito mushyingiranwe.
2. AGIRA ISHYARI
Inshuti yawe iragusuye cyangwa mugenzi wawe w’undi ukabona umugore wawe ntiyishimye, ku buryo abyereka buri wese umureba, cyangwa se ntashaka ko mwamuzimanira.
Buri wese ngo ni uburenganzira bwe kugira ishyari kandi binaba muri kamere muntu, ariko nabwo ngo si byiza kugira ishyari rikabije. Igihe uzahura n’undi mugore cyangwa se umukobwa wamuramutsa ukabona umugore wawe ntabyishimiye na busa, amureba cyane guhera ku ino akageza ku musatsi, areba uko ateye n’uko yambaye, mwamara gutandukana bikagusaba kwisobanura birambuye, jya umenya ko icyo ari ikibazo.
Aha ngo uba ukwiriye kwibaza, « niba atakwizera mu gihe gito mumaranye, ubwo mu gihe muzaba mushaje urugo rwanyu ruzaba rugeze he mu rwikekwe ? »
3. NTIMWUMVA KIMWE IGIKORWA CYO GUTERA AKABARIRO
Buri wese burya ngo mu rugo agira ubushake bwo gutera akabariro, niyo atabugirira rimwe na mugenzi we. Umugore rero ngo uzajya ukubona nk’umugabo akakubonamo igikorwa cy’akabariro aho kukubonamo urukundo rwe ni ikibazo !
Yego igikorwa cyo gutera akabariro ni kimwe mu byangombwa kuko bikomeza umubano w’abashakanye, ariko nabwo ngo ni igikorwa cyo kumvikanwaho uko muri babiri kuko ngo ari byo byiza kugira ngo kigerweho buri wese akiyumvamo.
4. NTAKUNDA INSHUTI ZAWE
Umugore wanga gusohokana nawe igihe usohokanye n’inshuti zawe. Ngo nubwo hari zimwe mu nshuti zawe yaba atiyumvamo cyangwa adakunda, burya ngo ntaba agomba kuba yazigucaho kuko ngo muba mwaramenyanye nawe usanzwe ufite izindi nshuti, mubanye neza kandi wowe uzi icyo mubaniye.
5. AGERAGEZA KUGUHINDURA
Umugore utishimira uko umeze, isura yawe itamunyura, amateka y’ubuzima bwawe, irangamimerere yawe, imirire yawe, imyitwarire yawe mu bandi, akenshi abandi batananenga ko ibabangamiye ariko ugasanga we aragutoza uko ugomba kwifata kandi nawe uri umuntu mukuru, uzi imyifatire ikwiye.
Yego abonye hari icyo udakora neza yakubwira uburyo witwara nk’umukunzi wawe wifuza ko wagaragara neza, ariko nabwo ngo ntabikubwire nk’ubwira umwana muto. Aha ngo nk’umuntu mukuru bijye bituma wibaza niba impinduka agushakaho ari nziza, ari izabateza imbere, cyangwa niba ari izidafite inyungu, ibyo bizajya bigufasha guhitamo ibyo ureka nibyo umuhakanira kureka kandi ukanamusobanurira impamvu wanze kubireka.


text:
Bamwe mu batunganya imisatsi, inzara n’ibindi bijyanye n’uburanga bavuga ko uyu mwuga ukirimo akajagari gaterwa n’abawukora batarabyigiye, ab’isuku nke, abakorera ahadasobanutse n’ibindi biwugira umwuga utarahawe umurongo ngenderwaho nk’indi myuga mu gihugu.
Ibi ni bimwe mu byatumye ikigo cy’igihugu gitsura ubuziranenge, RSB, gishyiraho amabwiriza y’ubuziranenge ku bakora ubucuruzi bwo gutanga serivisi zijjyanye no gutunganya uburanga.
Vincent Mutebe, umwe mu bakozi bakora muri Salon de Coiffure, avuga ko uyu mwuga ukirimo inzitizi, ati "Ikintu cyose cyitagira ibyo gisabwa kuba cyujuje ntikiba gifite ubuziranenge, twasanze nta tegeko ryari rihari ngo abafite ama salon basabwe kuba bujuje ibyangombwa runaka, ibi byagiraga ingaruka nyinshi ku mwuga kuko hari aho wasanga nk’umuntu ajya kogosha umukiriya yasinze, ugasanga hari ababikora ntaho babyize n’ibindi".
Umwe mu bafite Salon de Coiffure mu mujyi wa Musanze, yagize ati "Niba hari ibyo dusabwa kuzuza tugomba kubishaka kugirango natwe tujye ku rwego rwiza. Birumvikana imbogamizi ntizabura kuko hari nk’abatangiye badafite igishoro gihagije bityo bakaba batabona ubushobozi bwo kuzuza ibisabwa, gusa dutekereza ko twishyize hamwe twabona n’abaterankunga".
Nshuti Manasseh nawe ukorera muri Salon yo mu Karere ka Musanze, ahamya ko hari ama salon atujuje ibisabwa agaragaramo umwanda, abakoresha ibikoresho bitujuje ubuziranenge n’ibindi bishobora gutera indwara abakiriya.
Gusa Nshuti avuga ko akajagari atari kenshi cyane kuko umukoresha iyo abonye umukozi we adatanga serivisi neza amwirukana.
Twashatse kumenya niba aya mabwiriza y’ubuziranenge bayizeyeho ibisubizo, maze Manasseh agira ati "Birashoboka bitewe n’amategeko azaza ayakurikiye, gusa akenshi ibintu bishya bikunze kugorana".
Athanasie Mukeshiyaremyi, umuyobozi w’Ishami rishinzwe gushyiraho amabwiriza y’ubuziranenge mu kigo RSB, avuga ko ubu bari mu gihe cy’ubukangurambaga hirya no hino mu gihugu, ngo abakora uyu mwuga bamenye ko hashyizweho amabwiriza y’ubuziranenge agenga akazi bakora ndetse banitegure kuyubahiriza.r>
Athanasie Mukeshiyaremyi uyobora Ishami rishinzwe gushyiraho amabwiriza y’ubuziranenge mu kigo RSB
Twashatse kumenya icyatumye hashyirwaho aya mabwiriza, maze Mukeshiyaremye agira ati "Ubundi buri gicuruzwa cyangwa na serivisi kigomba kugira ibwiriza ry’ubuziranenge rikigenga, twasanze rero dukurikije ukuntu ama salon ari ubucuruzi butanga umusaruro mwinshi, ari byiza ko tubagenera iryo bwiriza kugira ngo duce cyane cyane akajagari kayagaragaramo kandi bakore mu buryo bwa kinyamwuga, umuntu ntabyuke ngo avuge ati ngiye gushyiraho Salon atubahirije amabwiriza azigenga kugirango abungabunge na bwa buzima bw’abantu bamugana".
Nyuma y’ubukangurambaga bwo kumenyesha abatanga izi serivisi ko hari amabwiriza y’ubuziranenge yabashyiriyeho, hazakurikiraho kuyashyira mu bikorwa ndetse hanatangwe ikirango cy’ubuziranenge ku bakora ubu bucuruzi.
Muri ubu bukangurambaga, bahurizwa hamwe bakigishwa ibikubiye muri aya mabwirizi ndetse bakanayunguranaho ibitekerezo
Kugeza ubu nta salon n’imwe irahabwa ikirango cy’ubuziranenge mu gihugu kuko habanjwe icyiciro cy’ubukaangurambaga, ni mu gihe usanga muri buri karere habarirwa salon zitari munsi y’ijana.


text:
Umugabo Yuli yabanaga neza n'umugore we, nta ntonganya, nta mwiryane. Umunsi umwe Yuli arazinduka, asiga umugore we imuhira wenyine. Bamwe mu baturanyi be ariko bakamugirira ishyari.
Ntibukeye kabiri, baraza babwira muka Yuli bati « intambara yaciye ibintu, abantu baraterwa ntibasahure, keretse amafaranga bihambiriyeho. None rero zana iyo farasi yanyu, tuyibagurishirize, mwibonere udufaranga.» Undi ngo abyumve akuka umutima, ati « ngaho nimuyijyane, nta kundi byagenda; mubanguke.»
Barayijyana barayigurisha, amafaranga bayakubira mu mifuka, muka Yuli ntiyongera kubaca iryera.
Haciye iminsi itanu, Yuli aza gutahuka. Umugore amutekerereza uko abo bahemu bamubeshye; arumirwa. Arahaguruka akurikirana bya bisambo.
Hashize icyumweru, arabifata, abishyikiriza ubucamanza. Baraburana Yuli nanone arabatsinda. Bamusubiza amafaranga aguze ifarasi nziza, bamwongereraho n'indishyi y'akababaro kandi bafungwa amezi atandatu.
Ibyo bisambo byahaniwe ukuri: byarabeshye, biriba, bikura na muka Yuli umutima, ndetse wenda hari n'abandi bantu byariganyije.
" Ikinyoma gihira bake !"
Ishyari n'ubuhemu.
Labels: imigani y'ikinyarwanda
No comments:
Subscribe to: Post Comments (Atom)


text:
Umuhanzi Ras Bertin bakunda kwita “ Inshuti y’Abana”, ugaruka ku byo muzika ishobora guhindura ku isi ariko kandi akagaragaza ko ishobora no kugira ibyo yangiza bitewe n’ibiyikubiyemo, ahamya ko yahagurukiye gukoresha impano afite muri gahunda yo kurandura ikibazo cy’abana b’abakobwa baterwa inda zitifuzwa bakiri bato.
Kuri iyi ngingo kandi aragaruka ku ndirimbo (cyane z’amahanga) kenshi usanga zigizwe n’amagamo ndetse n’amashusho bishobora kuyobya abazikurikira cyane cyane abana bato n’urubyiruko ruba rufite irari ryo kwigana imico itandukanye y’ahandi kandi rimwe na rimwe iba ihabanye n’indangagaciro zigomba kuranga u Rwanda rw’ejo.
Ras Bertin umenyerewe mu ruhando rwa muzika nyarwanda mu njyana ya Reggae, aho yiyemeje gutanga ubutumwa bw’amahoro yibanda cyane ku burenganzira bw’abana, yadutangarije ko atazigera anigwa n’ijambo kandi abona hari ikibazo cyugarije abana gishobora gushakirwa umuti; ni muri urwo rwego nyuma yo kuririmba yamagana icuruzwa ry’abana n’ikibazo cy’abana bo mu muhanda, ubu noneho yamaze gushyira ahagaragara indirimbo y’amajwi yitwa: “NTIBIKWIYE” ifite intego n’ubutumwa byo guhangana n’ikibazo kimaze iminsi kivugwa cy’Abana baterwa inda zitateganyijwe akenshi n’imyaka yabo ikiri hasi cyane.
Uyu muhanzi nyuma y’indirimbo nyinshi amaze kugeza ku bakunzi ba muzika nyarwanda, arizeza abakunzi b’ibihangano bye ko azakomeza umurongo wo kwimakaza umuco w’amahoro, abagezaho muzika ikora ku mutima, ibashimisha, ibaruhura, kandi inashishikariza buri wese kubaka ejo hazaza heza bishingiye mu gutegura neza abana bato.
Mu kurangiza ikiganiro kigufi na Ras Bertin Inshuti y’Abana, arashimira buri wese umutera inkunga mu buhanzi bwe, kandi asaba inzego zose n’Abanyarwanda muri rusange, guhaguruka bakarwanya ihohoterwa iryo ariryo ryose rikorerwa Abana.
UMVA INDIRIMBO "NTIBIKWIYE HANO"


text:
Atangiza umwiherero w’abayobozi b’inzego z’ibanze bagera ku 1300 barimo Abanyamabanga Nshingwabikorwa b’Imirenge, ab’Uturere n’abagize inama y’umujyi wa Kigali, n’abayobozi b’Intara, Perezida Kagame yababwiye ko bakwiye guhora bategereza ku buryo budasanzwe.
Perezida Kagame yagize ati "Tugomba guhora dutekereza kandi dukora ku buryo budasanzwe. Dukoze nk’uko abadafite ibibazo nk’ibyacu bakora, ntabwo twaba dukora neza".
" Abayobozi tugomba gutekereza uko dukorera abaturage bacu. Ntabwo abayobozi baberaho kwireba. Iyo uri umuyobozi, kugira ngo ubeho neza n’abawe babeho neza, ugomba kuba utekereza abandi uko babayeho, nuko babaho neza".
Perezida Kagame yashimangiye ko nubwo ubufatanye ari ngombwa, ujya gufatanya n’undi akwiye guhera ku bibazo bye, akumva neza uko biteye, ndetse ko buri wese agomba guhora atekereza uruhare rwe, kandi akumva ko arufite.
Yavuze kandi ko nk’Abanyarwanda bagomba guhora batekereza uburyo bwinshi butandukanye bw’ukuntu igihugu ntawakibuza ubuhumekero.
Ati " Dushoboye kunoza imikorere yacu, byadufasha kugera kubyo twifuza. Iyi niyo ntego y’uyu Mwiherero. Nk’u Rwanda, kubera aho dutuye nk’igihugu kidakora ku nyanja, akenshi hari ubwo uko tugera kubyo twifuza bigenwa n’uko ibintu bimeze mu baturanyi".
Perezida Kagame yavuze ko ibibazo byumvikana, ndetse ko ibisubizo birahari. Ariko ko usanga hari aho abayobozi bikorera uko bashatse, bakivugira ibyo bashatse, bityo bya bibazo ntibikemuke uko bigomba, no mu gihe cya ngombwa. Ugasanga ikibazo cyafata icyumweru ngo gikemuke kirafata umwaka.


text:
Abavutse ari impanga bagiye kongera guhurira mu birori by’ubusabane
Umuryango w’abavutse ari Impanga “Rwanda Twins Family” uri gutegura ibirori ngarukamwaka by’impanga, uvuga ko bizarangwa n’udushya twinshi.
Ibyo birori biteganyijwe kuba ku cyumweru tariki ya 14 Mutarama 2018 kuri Olympic Hotel iri i Remera.
Niyomuremyi Pascal, umwe mu bateguye ibyo birori avuga ko babiteguye mu rwego rwo kwishimira ibyo bamaze kugeraho no gutegura ibikorwa by’imyaka itaha.
Agira ati “Ubundi dusanzwe duhura tugategura ibikorwa biduhuza birimo gusura uwabyaye uwagize ubukwe, uwagize ibyago no gufashanya hagati yacu, ubu rero tugiye kongera duhure turebe uburyo twakoze hanyuma dutegure ibindi bikorwa byagutse umwaka utaha.”
Akomeza avuga ko buri muntu wese wavutse ari impanga yemerewe kuza mu muryango wabo kabone n’ubwo yaba asigaye ari umwe. Abakiri bato nabo ntibahejwe akaba ari nayo mpamvu ngo babiteguye mbere y’itangira ry’amashuri.
Abifuza kwitabira ibyo birori basabwa gutanga umusanzu wa 5000RWf kuri buri muntu, bitarenze itariki ya 10 Mutarama 2018.
Abashaka kwiyandikisha bahamagara nimero ya terefone 0788271700 ya Pascal NIYOMUREMYI.
Igikorwa cyo guhura kw’abavutse ari impanga gisigaye kiba buri mwaka cyatangiye mu mwaka wa 2012.
Kugeza ubu mu Rwanda nta mubare w’impanga uramenyekana ariko ngo icyo gikorwa kimaze guhuza impanga 200.
Reba amwe mu mafoto y’abitabiriye ibirori byabanje
Ibitekerezo ( 4 )
Byiza cyane.Mukomereze who kuko ibi birori ndabona biba bishimishije.
Nibyiza rwose nanjye mfiteimpanga yanjye yitwa Nzabirinda Ayamakuru nibwo nkiyamenya Arikonibyiza Pe!imana izamfashe umwaka Utaha natwe twifatanye naba dusangiye umugisha udasanzwe. Muzaduhe phone z’ukuriye uyu muryango tumusabe Andi makuru.


text:
Miss Rwanda 2017 Iradukunda Elsa ejo yasuye abana 11 bo mu karere ka Rubavu yiyemeje gufasha kuva batangiye umwaka wa mbere w’amashuri abanza kugeza bayarangije. Yavuze ko afite amikoro ahagije yafasha abarenze aba ngo kuko asanzwe akunda abana.
Akimara kwambara ikamba rya nyampinga w’u Rwanda yakoze ibikorwa bitandukanye birimo kuzenguruka igihugu ashishikariza abantu gukoresha ibyakorewe mu Rwanda (made in Rwanda); iki gikorwa akaba yaranagikomereje hirya no hino ku isi nk’uko yari yarabyemereye abanyarwanda.
Yakunze kugaragara mu bikorwa byo gufasha abatishoboye, afatanyije n’ibitaro bya Kabgayi yavuje amaso abagera kuri 200.
Yafashe n’abana 11 barimo abakobwa 6 n’abahungu 5 bo mu karere ka Rubavu yiyemeza kubafasha kwiga kuva mu wa mbere w’amashuri abanza abaha ibikenerwa byose kugeza barangije umwaka wa Gatandatu.
Mu rugendo arimo mu ntara y’Uburengerazuba, ejo yasuye aba bana bagira ibiganiro byo kubashishikariza kwiga.
Miss Elsa wagaragarijwe urugwiro n’aba bana, yagize ati “Si ukunyishimira ahubwo ni njye wabishimiye, ndabakunda kandi ndibaza ko n’inama nabagiriye zo kurangwa n’ikinyabupfura no gushyiramo umuhate mu kwiga kuko kwiga neza bitegura ubuzima bwiza.”
Ngo afite ubushobozi buhagije yafasha abarenze aba kuko asanzwe akunda abana n’abandi bose bakeneye ubufasha.
Ati “Kuko nanjye hari abanfasha bityo nunva ko gufasha ari imwe munshingano mfite mu gihe nkiri ku isi kuko gufasha ntibisaba ibya mirenge; ubu rero iyaba nabishoboraga sinafasha 11 gusa nafasha benshi kurusha, gusa imana nzi ko izakomeza kumfasha nkakomeza kugira uruhare mu iterambere ry’umwana w’umunyarwanda.”
We na mugenzi we Miss Iradukunda Liliane wabaye nyampinga w’uyu mwaka, barasura abari kugororerwa mu kigo ngororamuco cya Wawa.
Bonaventure KUBWIMANA
UMUSEKE.RW


text:
Ni abimukira baturuka mu bihugu bitandukanye bya Afurika baba bafite inzozi zo kujya gushaka imibereho i Burayi baciye mu nyanja ya Méditerranée, ahantu baba bizeye ubuzima buruta ubw’iwabo ariko abenshi ntibahirwe n’urugendo.
Ubwo hatangizwaga inama ihuje Umuryango w’Ubumwe bw’u Burayi na Afurika iri kubera muri Côte d’Ivoire, Perezida Kagame yagarutse ku ngingo zitandukanye zirimo ko ibihugu bikeneye gufatanya mu gushaka umuti w’ibibazo bifite.
Yavuze ko iyi nama ihuje Afurika n’u Burayi ibaye mu gihe ibihugu biri guharanira kunga ubumwe ku nzego z’uturere no gukomeza gukorera hamwe hagamijwe kurushaho gutanga umusaruro.
Yakomoje ku mavugurura ari gukorwa muri AU, avuga ko agamije ko uyu muryango urushaho kuzuza inshingano zawo kandi mu buryo burambye, ukanibeshaho mu by’imari.
Yakomeje agira ati “Ndifuza gushimangira ibintu bibiri mu gihe dutangira iyi nama. Icya mbere, aya mavugurura ni ingenzi kandi arihutirwa.”
Yavuze ko mu miterere y’ubukungu n’umutekano by’iki gihe biri kugenda bigaragara ko ahazaza ha Afurika hazashingira ku rwego rw’ubufatanye bw’imbere muri uyu mugabane mbere na mbere.
Yakomeje agira ati “Ibyo birimo ubushake bwacu mu gushaka ubushobozi no kwiyishyurira ikiguzi cya gahunda zacu zifitiye akamaro abaturage bacu, tugakura uwo muzigo ku bafatanyabikorwa bacu.”
Kugira ngo ibyo bishoboke kandi ngo uburyo bwo gushyira mu bikorwa iyo gahunda bwamaze kunozwa haba ku rwego rwa politiki na tekiniki, igisabwa kikaba ko ibihugu bigize uyu muryango byumva ko bifite inshingano yo kwikorera ibikorwa byawo.
Muri urwo rugendo kandi niho hazagenda hagaragarizwamo uruhare rw’imiryango y’uturere maze Komisiyo ya AU igakurikirana ihuzabikorwa, ubu byose bikaba biri mu nzira nziza kandi byitezweho umusaruro ufatika.
Yakomeje agira ati “Icya kabiri, ni uko aya mavugurura ari intambwe ikomeye mu gufungurira amarembo ubufatanye bw’u Burayi na Afurika. U Burayi na Afurika turi abaturanyi kandi duhurira ku bintu byinshi byaba mu mutekano, abimukira, ibidukikije, ubucuruzi n’ishoramari.”
Muri urwo rwego, Perezida Kagame yavuze ko ubufatanye bugomba kubaranga kimwe n’ubumuntu bigomba kugaragarira ku buryo bwo gukemura ikibazo cy’abimukira b’Abanyafurika bari muri Libya kimwe n’ahandi, ati “Tugomba gukorera hamwe.”
Yakomeje agira “Afurika Yunze ubumwe ifite aho ihagaze kandi yihagije izaba isobanuye byinshi ku bafatanyabikorwa bo hanze na buri wese ubigiramo uruhare. Kuki umuntu yakwifuza gukorana n’umuntu udafite ibintu biri ku murongo cyangwa udatanga umusaruro?”
Yavuze ko ubufatanye no kumva ibintu kimwe hagati ya Afurika n’u Burayi ni cyo cy’ingenzi kizatuma intengo zishyizwe imbere zigerwaho.
Perezida Kagame yanashimangiye ko muri ayo mavugurura urubyiruko rugomba gutekerezwaho, kuko kuruha umwanya n’amahirwe muri Afurika n’i Burayi ari uburyo bwiza bwo gusigasira indangagaciro n’ahazaza ibi bice by’Isi bisangiye.
Hakomojwe ku kibazo cy’abimukira bari muri Libya mu gihe u Rwanda rwemeye kuba rwakwakira ababarirwa mu bihumbi 30.
Amafoto: Village Urugwiro


text:
Ku myaka 11 yabaye icyamamare kubera umuvugo yahimbye urengera abana
Umuvugo w’umwana witwa Uwubutatu Slydio utuye mu Karere ka Gicumbi ugiye kwifashishwa mu bukangurambaga bwo kwita ku burenganzira bw’umwana kubera butumwa buwurimo.
Ubwo Uwubutatu yavugaga uwo muvugo mu gikorwa cy’ubukangurambaga bwo guharaniraa uburenganzira bw’umwana ku itariki ya 25 Kanama 2017, wakoze ku mitima y’abari aho.
Umuvugo w’uwo mwana wiga mu mwaka wa gatanu w’amashuri abanza ya Mubuga mu Murenge wa Miyove, ufite ubutumwa bukangurira abantu kurwanya imirimo mibi ikoreshwa abana no gukangurira ababyeyi kubahiriza uburenganzira bw’abana babo.
Ubwo yari amaze kuvuga uwo muvugo, abantu batandukanye baramutangariye bibaza ukuntu umwana ungana gutyo yahimba umuvugo nk’uwo.
Aho ni ho ubuyobozi bw’Akarere ka Gicumbi bwahereye buvuga ko uwo muvugo ugiye kujya wifashishwa mu nama zitandukanye hagamijwe kubahiriza uburenganzira bw’umwana.
Uwubutatu wahimbye uwo muvugo akazajya yifashishwa muri izo nama avuga uwo muvugo; nk’uko Munyezamu, umukozi w’Akarere ka Gicumbi ushinzwe uburinganire n’iterambere ry’umuryango abisobanura.
Agira ati “Biragoye kugira icyo uvuga nyuma y’umuvugo wa Uwubutatu! Ahubwo icyo ngiye gukora, ni ukumushimira, ubundi uyu muvugo we ukajya wifashishwa mu mugoroba w’ababyeyi n’izindi nama zitandukanye, kugira ngo abantu barusheho kumva ubu butumwa.”
Uwubutatu avuga ko mu guhimba umuvugo we bitamusabye ibintu byinshi ndetse n’igihe kirekire, kuko yahereye ku byo abona bimukikije.
Agira ati “Ku ishuri nigaho abana bata amashuri buri gihe mbibona, bajya gukoreshwa mu bisimu mbibona, bajya gosoroma icyayi mbibona, indwara bakurayo ndazibona, ni aho rero nahereye.”
Iyadede Rose, umuyobozi w’umushinga w’iyubahirizwa ry’uburenganzira bw’umwana ukorera muri SOS, ashimira abana bose basigaye bafata iya mbere mu kumva ko bagomba guharanira uburenganzira bwabo.
Ahamagarira ababyeyi kujya baha umwanya abana, bakabatega amatwi, kuko ibyo abana baba bavuga ibyinshi babibona kandi bakabibona hafi mu miryango yabo.
UMUVUGO: BIRAKUREBA
1.MUBYEYI NKUNDA
MUREZI NKUNDA
MUYOBOZI MWIZA
NSHUTI Y’U RWANDA
RINDA UMWANA BIRAKUREBA
2.MURINDE UKO BIKWIYE
NTAHOHOTERWE UREBA
NTUBYUMVE NGO UCECEKE
NTUBIREBE NGO UREBERE
RINDA UMWANA BIRAKUREBA.
3.BUNGABUNGA UBURENGANZIRA BWE
MUFATE NEZA AKIRI MU NDA
NAVUKA AMURIKIRWE N’UMUCO WA CU
NUMUGABURIRA ARYE NEZA
NUMWAMBIKA ASUSURUKIRWE.
4.MWITE IZINA RIKWIYE
NI YITWE TUGANISHURI
YITWE MUGISHA, GIHOZO, MUHIRE,
YITWE GISUBIZO NA BYISHIMO
AREKE KWITWA BAPFAGUHEKA.
5.MWARIMU MUREZI NKUNDA
TUGANISHURI AJE AGUSANGA
MUSANGANIZE AMASOMO MEZA
ASOME AMENYE UBWENGE
UMURINDE UBUJIJI BIRAKUREBA.
6.NIYAMYE INYANGABIRAMA
ZIFATA TUGANISHURI MWIZA
ZIKAMUYOBEREZA MU BIROMBE
UBWO AGACURIKA UMUTWE I KUZIMU
NTAMENYE ICYEREKEZO CY’U RWANDA.
7.BAYOBOZI MWESE NDEBA,
MUMFASHE TWIYAME BOSI
USIGA TUGANISHURI MU GIPANGU
NGO ARERE ABANA BO MU GIKARI
MAZE NTAZIGERE AMENYA ISHURI.
8.NYABUNEKA BIRATUREBA,
DUKURE ABANA MU MUHANDA
ABACU N’ABATARI ABACU
BOSE NI ABANA B’U RWANDA
TURINDE ABANA BIRATUREBA.
9.NJYE SIRIDIYO NAGIZE IMANA
NGIRA ABABYEYI, NGIRA ABAREZI
NARINZWE IBYAGO BYO KUTIGA
NTANGIZWA ISHURI NKIMENYA UBWENGE
NONE NDADIDIBUZA INDIMI ZOSE.
10.MURAKABAHO MURAKABYARA
MURAKAGIRA IGIHUGU CY’U RWANDA
MURAKAGIYA PEREZIDA WA CYO
WADUSHYIRIYEHO AYA MASHURI
UBU TUKABA TWESE TUMWIRAHIRA.
Ibitekerezo ( 6 )
Nge Mfite Impano Pe Ark Aho Navukiye Harambangamiye
Uyu mwana Mineduc ikwiye kumufasha agakomeza amashuli yayarangiza agakora mu kigo kizaba gishinzwe ubumenyi bushingiye Ku muco muvanganzo nyarwanda kugirango dukomeze gusigasira umuco wacu.thx
Uyu mwanma akwiye kugira copyright y’uyu muvugo hanyuma ugakoreshwa mu buryo bumubyarira inyungu aho gukoreshwa n’uwo ari we wese.
Byaba byiza uyu muvugo afashijwe kuwandikisha muri RDB.
Uyumwna buragaragarako arumuhanga kandi akwiyebkwitabwa kugirango iriya mpano ikazagirira abandi akamaro ndetse nawe ubwe.
uyu mwana akwiye kubera abandi bana intangarugero ndetse n’ababyeyi bakamwigiraho isomo ryuko bajya bafata abana babo babajyana mu mashuri ndetse bakabaha nuburere bwiza bukwiye umwana w’u Rwanda.
Uyu muvugo urimo ubuhanga, ibyigisho ku mpande zose. Uyu mwana akwiye ishimwe, atanze inkunga ikomeye ku gihugu.
Ndabashyimye cyane abatumye ujya ahagaragara tukaba tuwosoma.


text:
Hari abavuga ko ntacyo wakora ngo ubeho wishimye, ariko abo ni abirengagiza ko hari abantu babaho bishimye, abandi bakabaho bababaye.Uko biri kose ababaho bishimye hari icyo barusha abahora bababaye.
Niba ushaka guhora wishimye, dore ibyo usabwa:
1.Guhangana n’ibibazo
Nta na rimwe mu buzima guhunga ibibazo byigeze bifasha mu kubikemura.Hari gihe biba bikomeye ariko uzasanga niwicara hamwe ugashakira ibibazo byawe ibisubizo, bizaba byiza kurusha gushakisha uburyo wabihunga kandi byaje.Hama hamwe ushakire ibibazo byawe ibisubizo, bizagufasha kutirirwa wabuze amahoro wihisha cyangwa ubihunga.
2.Haranira kwigira
Iyo ukora ibintu ku giti cyawe, nta gahato uhora wishimye kuko ntawe uba agutegeka ibyo ukora.Gerageza kwita kuri gahunda zawe, no gukora ibigushimisha.Ni ngombwa kumva icyo umutima wawe ukubwira kandi ugaharanira kuba icyo ushaka kuba cyo.Uzumva umeze neza mu buzima.
3.Irinde abakuvangira
Uzi ko udakeneye abandi ngo ubone kwishima? Ibyishimo byawe ni ibyawe kandi nta n’umwe ugomba kuguha uruhushya rwo kwishima.Niba ubayeho wigenzura, nta muntu ugomba kwivanga mu byishimo byawe.N’ubwo hari ibibi byashobora kwivanga mu buzima bwawe, gerageza gushaka ibyishimo.
4. Irinde inzika
Rekeraho kwirirwa wikoreye ibibazo byahise. Mu buzima ushobora guhura n’ibibazo kandi bikakubabaza cyane, ugasabwa imbabazi,ukababarira.Ariko gerageza kubyibagirwa kuko uko uzajya ubyibuka bizajya bikomeza kukubabaza, usange n’uwabikoze ahise akuzamo umurakarire. Wiha akanya ibyahise ngo biyobore ubuzima bwawe.Gerageza kubabarira kandi ubyiyibagize.Tana n’ibyahise, tumbira ejo heza ugire ikizere ubundi ubuzima buryohe.
5.Witinya abakuvuga
Hari abantu benshi batinya cyangwa banga abantu babavuga akenshi banabavuga nabi.Nyamara niba ushaka kubaho wishimye, ntutinye abakuvuga nabi.Yego ni byiza kubaho abantu bagushima ariko burya umuntu ukuvuga nabi hari gihe koko aba yabonye ukora nabi.
Iyo ugenzuye ibyo yakuvuze nabi, ushobora gukuramo inama, niba hari ikibi wakoze bikagufasha kutazabisubira.Wirakara ahubwo ibibi bakuvuze byifashishe ugenzura imyitwarire yawe.
Uwineza Vanessa@Rwandapaparazzi.rw
127,715 total views, 50 views today


text:
Ikanzu y’akazi mu gihe hakonje
Muri iyi minsi hasigaye hari imbeho cyane cyane mu gitondo ndetse imvura inyuzamo ikagwa. N’ubwo iyi mbeho idakabije ariko bisaba kwambara ibijyanye n’ikirere kugirango umererwe neza.
Iyi kanzu rero ni imwe mu zo wakwambara, haramutse hakonje ugiye ku kazi. Ni nziza rero kuko yaguha ubushyuhe buringaniye ku buryo utasinzira mu kazi, kandi nanone ntukonje. Iberanye rero n’abantu bakora mu bigo binini, ukaba wayambara ufite inama, cyangwa uri bwakire abakiliya.
Iyi moderi yahimbwe na Uzuri K&Y, yerekanywe muri Kigali fashion show 2013


text:
Insigamigani ‘Gupfa agatandabazimu’ niyo izwiho kuba inkomoko y’urupfu rw’umwami w’u Rwanda, Yuhi IV Gahindiro, azize gutatira igihango yagiranye na nyirakuru witwaga Mitunga.
Yuhi IV Gahindiro yimye ingoma ahasaga mu1746
Yari mwene Mibambwe III Mutabazi II Sentabyo na Nyiratunga. Yagiye ku ngoma azunguye se, yimikirwa mu Ruhango rwa Mutakara na Nyamagana kwa Nangingare, hahoze ari muri Perefegitura ya Gitarama. Amateka ntatubwira neza igihe Gahindiro yamaze ku ngoma, gusa ikizwi neza nI uko yimye ingoma akiri muto byatumye u Rwanda rumara imyaka 20 rutegekwa na nyina witwaga Nyiratunga.
Gahindiro ni umwe mu bami bane b’Abanyiginya babaye ibirangirire aribo, Ruganzu Ndoli;Cyilima Rujugira;Yuhi Gahindiro; ndetse na Kigeli Rwabugiri.
Mu bisigo by’u Rwanda,iyo bageze kuri Gahindiro bagira bati “Gahindiro wa Nyiratunga umupfakazi wa Gihana rurema yaramuhanze imuhereza ingabe ayikesha se Mibambwe Sentabyo mu bisekuru akaba Mutangatiro’’.
Itiro ni ibitotsi, impamvu bamwitaga Mutangatiro ni uko ku ngoma ye, u Rwanda rwaranzwe n’Amahoro asesuye, iterambere ndetse n’ibihugu by’ibituranyi nk’Igisaka cyabyungukiyemo, kibona amahoro, biturutse ku mwami w’u Rwanda, Yuhi IV Gahindiro.
Itanga rye, biturutse mu gutatira igihango
Rugaju rwa Mutimbo, Bitorwa ndetse na Gahindiro ka Mibambwe nibo bapfuye imfu zikurikiranye, ibi byiswe Agatandabazimu.
Rugaju yari mwene Mutimbo akaba inshuti magara ya Gahindiro ka Mibambwe. Ku ngoma ya Gahindiro Rugaju rwa Mutimbo yaje kugirana urwango rukomeye cyane na Bitorwa wari umuhungu wa Mitunga, nuko Gahindiro arabicaza ngo abunge ariko Bitorwa arinangira ati “sin akwiyunga na Rugaju kuko ndamwanga cyane”.
Inkuru y’uburyo Bitorwa wa Mitunga yageze ibwami kugeza ubwo ahabaye umutoni
Umukecuru witwaga Mitunga wari nyirakuru wa Gahindiro, yazanye umuhungu we Bitorwa amuha Gahindiro agira ati “nguyu umwana wanjye umuhake, ntuzamwice cyangwa ngo umunyage kuko byazakubera nabi ku buryo byazakuviramo no gutanga [gupfa]’’.
Uwo Bitorwa yari Mparaye wapfanye na Rulinda ku ngoma ya Cyilima II Rujugira, agororerwa nka Rusuka,ni ukuvuga ko ntawagombaga gupfa cyangwa kunyagwa mu muryango we.
Gahindiro amaze kugerageza kunga Rugaju na Bitorwa ,bikarangira Bitorwa avuze ko atakwiyunga na Rugaju, byababaje Gahindiro cyane ahitamo gutanga Bitorwa arapfa.
Akimara gupfa Rugaju yatangiye gufatwa n’ikintu kikamwesura hasi akamera nk’upfuye, ngo babikoze Gahindiro yihutiye kujya kumusura mu rugo iwe i Mulinja. Rugaju yamutekerereje uko byagenze iby’ifatwa rye, Gahindiro arumirwa.
mu nzira ataha Gahindiro, Rugaju yamuherekeje babonye ibisiga byari biri ku nyama zo guterekera ngo bahashye iby’indrwara ya Rugaju,nuko Gahindiro asaba umwami n’umuheto arasa ibyo bisiga ndetse aranabihamya, guhera ubwo nawe araremba, ageze iwe aratanga.
Abantu bose bahuriye ku kintu kimwe cy’uko Rugaju ariwe waroze Gahindiro, nawe baramutanga arapfa.
Bose ari Bitorwa, Gahindiro ndetse na Rugaju baba bapfuye batyo bakurikirana, babyita ‘Agatandabazimu’ kuko bacyekaga ko bishwe n’umuzimu wa Mitunga.
Gupfa urw’Agatandabazimu, babivuga iyo abantu bapfuye inkurikirane kandi bazize ikintu kimwe.
Mbarushimana Africa/Bwiza.Com


text:
Ku cya XXVI MU Gisanzwe/B, 30/09/2018
Amasomo: Ibar 11,25-32; Yak 5,1-6; MK 9,38-43.45.47-48
Bavandimwe muri Kristu Yezu,
Ku cyumweru gishize Yezu yaturarikiraga kumera nk’abana aho guharanira amakuzo n’ibyubahiro bitamara kabiri ndetse ntibihe amahoro n’umunezero ubihawe ahubwo kenshi bikarangira bimugizeho ingaruka kuri roho no ku mubiri. Abana barangwa n’ubugwaneza, ubwiyoroshye, ubuziranenge, kwishimira abandi no gusangira na bo ibyiza bafite. Ntibigiramo ishyari dore ko ari ishyano. None uyu munsi Yezu akomeje kutwereka inzira ikwiye abiyemeje kuba abigishwa be, tugomba gukurikira. Abitubwira neza aducyamura, agahera ku bwikunde n’ukwishongora bikunze kuranga mwene muntu, aho yumva ko ibintu bigomba kugenda uko ashaka bitabaye ibyo undi wabikora agomba kuba ari uwacu, uwo duhuje intumbero n’intekerezo. Ni uko Yohani ati: “Mwigisha, twabonye umuntu wirukana roho mbi mu izina ryawe kandi atadukurikira; turabimubuza kuko atadukurikira”. Yezu yamushubije neza atamuhutaje, kuko uwavuga ko Yohani yari abitewe n’ishyari ntabwo yaba arengereye cyane, ati: “Mwibimubuza, (…). Utaturwanya wese ari kumwe natwe”.
Bavandimwe, Inkuru Nziza ya none iratwereka inzira zadufasha kumenya aho twerekeza ubuzima bwacu mu mubano wacu n’Imana hamwe n’abavandimwe. Icyo mbona kandi kigomba kwitabwaho ni ukurera umuntu agakura mu bitekerezo. Ubwo burere ntabwo bumanuka nk’imvura umunsi umwe. Bisaba igihe kitari gito, umuntu akagenda yihatira kunoza umubano we n’Imana n’abayo. Mwibuke Yohani twavuze mu ntango, aho yababajwe no kubona umuntu akora icyiza, aho kwishimira ineza uwo muntu yagiriraga mugenzi we amukiza roho mbi mu izina rya Yezu. Si kenshi umuntu akunze kwishimira icyiza kivuye hanze y’abe n’inshuti…muntu yumva ibyiza byose byavugwa iwe gusa…kubyumva ahandi bamwe bibatera akantu. Natwe dushobora kugwa muri uwo mutego, ari wo werekana ko tuba twarangwingiye mu rukundo rw’Imana n’urwa bagenzi bacu. Kuko uwakuze mu kwemera ahimbazwa kandi akishimira icyiza aho cyaturuka hose ndetse n’uwagikora wese.
Igisubizo Yezu yahaye Yohani: “Mwibimubuza”. Aha Yezu aratwigisha kwirwanyamo ubwibone n’ubwikunde bukunze kuranga mwene –muntu, kuko ineza n’icyitwa icyiza ntabwo bifite abo bigenewe ahubwo ni cyo kigomba kuranga uwitwa umuntu wese. Kuko Roho wa Nyagasani udushoboza byose, ajya aho ashaka agakorera mu wemeye kumwakira, twe rero nta cyo turi cyo ngo tube twabuza abandi gukora icyiza, ari cyo kureka Roho w’Imana agakora igikwiye yifashishije abamwakiriye bakemera kumubera igikoresho cy’urukundo n’impuhwe. Yezu, Umwigisha wacu, mukugira ati: “Mwibimubuza”, arashaka kuduca ku ngeso ikunze kudukomerera hafi ya twese, kwikunda, kwironda, kuvangura, aka ni akacu n’indi migenzereze yose itubuza kubana kivandimwe, ahubwo ugasanga yaturemyemo ingeso idakwiye yo guheza abandi ku byiza cyangwa kumva ko abo tudahuje imyumvire n’ubucuti nta cyiza cyabavaho. Iyo ngeso iheza ituma twishyira ejuru tukikuza, tugasuzugura abandi, kugeza n’aho icyiza bakoze tutakibonamo ubutwari n’ubumuntu, aha hakadutera kubafata nk’abanzi bacu. Ibyo rero aho gukuza ubumwe n’ubuvandimwe biradusenya bikadusigira amahari n’inzangano zidafite aho zishingiye.
Aha rero ni ho dukwiye kwibuka ko n’ubwo muntu yishimira uwe n’uwo akunda, rimwe na rimwe agahutaza nta n’impamvu ifatika uwo atishimiye, burya ubona ubwiza n’akamaro k’umuntu iyo ugeze mu kaga, mu mahina hamwe twita ngo “aho umwana arira nyina ntiyumve”, iyo agutabaye nta kindi aguca, uretse kuba uri umuntu nkawe, kandi akabikora nta zindi nyungu, uretse urukundo. Iyo neza rero, ntigira idini, igihugu, ibara, akarere, ni yo mpamvu itajya ihera. Iyo itagarukiye uwayikoze abamukomokaho ibageraho mu bundi buryo. Yezu arabihamya muri aya magambo: “umuntu wese uzabaha ikirahuri cyangwa igikombe cy’amazi yo kunywa abitewe n’uko muri aba Kristu, ndababwira ukuri, ntazabura igihembo cye”.
Mu kinyarwanda abantu niba hari ikintu badakunze kugira ho ubugugu ni amazi yo kunywa, upfa kutagira ibindi urenzaho. Aho ayaguha yihuse n’ubwo hari n’uwakuvudukana bitewe n’aho uyatse da. Uruho, igikombe cyangwa ikirahuri cy’amazi ni ikimenyetso cyoroheje kitakagize uwo kinanira, ku muntu wese wayagusaba. Ariko biba byiza gutanga cyangwa gukora igikorwa cy’urukundo uko cyaba kingana kose, ufite umutima mwiza, kuko nawe ubwawe bigusendereza umunezero. Erega ni uko dukunda kwiremereza, tugasa n’abamanutse mu gicu tugatura isi, ubundi ubuzima bwa muntu bugizwe kandi bwubatswe n’udukorwa twiza duto duto, ndetse rimwe na rimwe tutibuka. Nyamara buri kose ni ndasimburwa. Mu isi hari abantu badakeneye ibiribwa n’ibinyobwa n’ubwo twe wenda ariko tubibona nyamara bo bakeneye uwabatega amatwi gusa, bakaganira akaruhuka ibimuvuna. Umurwayi ubambye ku gitanda kwa muganga, ndavuga bamwe batiyegura, bakorerwa byose, wasanga akeneye umuba iruhande kabone n’iyo atagira icyo amuganiriza ariko ntiyibone wenyine nk’aho yavutse ku giti. Hari ukeneye inkunga y’isengesho ngo adaheranwa no kwiheba, agahinda n’ibibazo yaburiye ibisubizo. Kumenya kubona akajambo ubwira uwihebye, ushavujwe n’ibyago, ni ingirakamaro na byo. Mbese dukeneye kugira amaso abona icyo mugenzi wacu akeneye tukamuba hafi tukamurinda kwiheba ahubwo gutwaza akibuka ko ubuzima ari urugamba rurwanwa no kwiyoroshya, gukora icyiza uko ubashije kugera ku ndunduro y’akuka ka nyuma.
Kuko uramutse ukoze ibikorwa by’impangare kugira ngo ugaragare, werekane ko ubashije, ntubigiremo ubwiyoroshye, ibyo ntacyo biba byunguye kuko amakuzo arangirira mu kwikuza gusa. Nyamara akarahuri cyangwa agakopo k’amazi utanganye umutima mwiza, karuta kure ibyo wakora bihambaye ndetse bitangarirwa ugamije kwibonekeza. Duharanire gukora ibyiza tugamije gusa ikuzo ry’Imana n’umukiro w’abantu, buri wese icyo abashije gukora agikore abitewe n’urukundo.
Ntitwasoza tutagize icyo tuvuga ku mpanuro Yezu yaduhaye, aducyamura ngo tutajya kure ye. Ni ukwirinda kubuza abandi cyane cyane abato inzira igana Imana. Yabivuze ababaye, ahamya ko uwo muntu ubuza abandi ibyiza, kumenya Imana no kugirira neza abayo bakwiye “kumuhambira ku ijosi, urusyo rusheshwa n’indogobe, bakamuroha mu nyanja”. Kubera iki? Kuko Yezu yazanywe no kurokora no gukiza uwitwa muntu wese, ntiyifuza ko hari uwarohwa mu nyenga abikomoye kuri mugenzi we.
Bavandimwe, birakwiye ko buri wese yisuzuma atihenze ubwenge, tukareba mu buzima bwacu niba koko tubayeho bihuye cyangwa tumurikiwe n’Ivanjiri ya Kristu, tugasuzuma ibikorwa byacu n’amagambo tuvuga, umubano wacu n’abandi, imigenzo n’imyifatire byacu. Tukareba niba ibyo byose bitarabaye isoko n’impamvu yo kubuza abandi amahoro n’amahirwe yo kubaho no kumenya Imana n’uwo yatumye Yezu Kristu.
Niba Yezu atubwira kwinoboramo ijisho, guca ikiganza cyangwa akaguru niba ibyo bitubera impamvu yo gucumura no guhemuka, ndakeka atashatse kuvuga ngo tubigenze uko, ahubwo arashaka ko, tuzirikana ko ikibi cyose dukwiye kukirinda, tukakigendera kure, tugaharanira kwimika ineza, ubuntu, ubumuntu, urukundo n’ubutabera kuri bose kuko twese turi abana b’Imana. Duharanire kubigeraho, Yezu ari we Emanweli Imana turi kumwe azadufasha kubishyikaho. Twoye kugira ubwoba ahubwo tugire ubutwari bwo kuba indahemuka ku rukundo rw’Imana n’abacu tubitangira uko buri wese abashije. Mubyeyi Bikira Mariya, udusabire iteka ryose. Amina
Padiri Anselimi Musafiri.


text:
Ubutumwa bwa 21.07.2018
Dukundishe Uwiteka Imana yacu imitima yacu ,ubugingo bwabu bwose n´imbaraga zacu zose kandi dukunde n´abagenzi bacu.
Matayo 22.34-40 Imana yaturemye kubw,urukundo rwinshi idukunda kandi iturema mu ishusho yayo.Yifuza ko natwe tuyikunda n,imitima yacu yose ,ubugingo bwacu bwose ndetse n,imbaraga zacu zose kandi tugakunda na bagenzi bacu .
Itanguriro 1:26-30 Imana irema umuntu mu ishusho yayo, imaze kumurema imuha umugisha,iramubwira ngo yororoke agwire, imuha ubutware kubyo yari yaremye byose ndetse ibaha n,ibyo kurya .Mbere yo kurema umuntu Imana yabanje kurema ibyo yari gukenera byose kuko ari umubyeyi mwiza ndetse n,ibyo bari kurya bari babifite kuko icyo yashakaga yari ukugirana ubusabane n,umuntu ntiyifuzaga hari ikintu cyatubuza gukunda Imana no kuguma muri presence yayo.
Itanguriro2:7-9,15-17 Imana irema umuntu mu mukungugu,imuhumekeramo umwuka w,ubugingo imujyana mu ngobyi ya edeni yari yateguye ngo umuntu azabemo yemererwa kurya ku biti byose uretse igiti kimwe cyari hagati muri ya ngobyi cy,ubwenge kimenyesha icyiza n,ikibi imubuza kukiryaho ko umunsi yabikoze azapfa.Imana ibona ko umuntu adakwiye kuba wenyine imuremera umufasha imwita Eva.Natwe byose Imana yaduhaye amategeko yayo haribyo twemerewe gukora n,ibyo tutemerewe ariko iyo umutima wawe udakunda Imana by,ukuri ugutwara gukora bimwe utemerewe gukora ukarenga ku mategeko y,Imana.
Itanguriro 3:1-5,6-7 Inzoka iraza yoshya Eva imubaza niba koko Imana yarababujije kutarya ku giti cyose cyo muri Edeni ariko Eva ayisubiza ko byose bemerewe kubirya uretse igiti kimwe kiri hagati ko aricyo Imana yababujije kukirya ko nibakirya bazapfa.Inzoka imubwira ko nibakirya batazapfa ahubwo bazahinduka nk,Imana bakamenya icyiza n,ikibi.Eva yibagirwa ko asa n,Imana kuko yamuremye mu ishusho yayo ,yibagirwa ko Imana yabemereye byose ariko ibabuza kurya ku giti kimwe ,inzoka yari mubyo bahawe gutegeka kandi bayirushaga ubwenge,yemera gutega amatwi ibitandukanye nibyo Imana yamubwiye bituma agira confusion, amaze kwemera ibyo iyo nzoka yamubwiye ngo abona ko imbuto zicyo giti ari nziza arazirya ndetse ashyiraho n,umugabo we nawe arazirya,bamaze kuzirya amaso yaba arahweza babona ko bambaye ubusa badoda ibibabi by,imitini bambara ibicocero.Bitwereka ko Adamu na Eva ntago bari baremeye ibyo Imana yababwiye ,mu mitima yabo harimo gushaka kurya kuri cya giti ,ntibari baramenye neza ko Imana yabahaye ubwenge burusha ubw,ibindi biremwa byose Imana yari yaremye,nubwo Imana yari yarabahaye byose ariko bari bagifite irari mu mitima yabo niryo ryabazaniye icyaha .Muri bose nta numwe watekereje ku magambo Imana yari yarababwiye ngo babone ko inzoka ibabeshya,igihe Adamu yazaniye Eva ntiyigeze amubwira ati kuki unsaba gukora icyo Imana yatubujije?icyaha gihuma amaso yo muri Mpwemu kikagukura mu bwiza bw,Imana.natwe uyu munsi ni kenshi dushukwa n,uburiganya bikadukura kuby,Ijambo ry,Imana ritubwira iyo utizeye by,ukuri ngo umenye neza Imana uri kumwe nayo.
Itanguriro3:8-19,22-24.bamaze gukora icyaha batangiye kwihisha no gutinya Imana kandi bahoraga basabana nayo.Igihe Imana yababajije ibyabaye Adamu abwira Imana ko ari umugore Imana yamuhaye watumye acumura ,ntiyagira umutima uciye bugufi ng, asabe Imana imbabazi. Bibazanira umuvumo ibwira Adamu ko azajya arya abanje kubira ibyuya no kuruha ndetse na Eva ko azabyara abanje kubabara. Mbere yuko bakora icyaha baryaga batavunitse nta muruho numwe bagiraga bajyaga gusoroma imbuto muri edeni ,bahuraga n,Imana bakaganira batayitinya, bari babayeho ubuzima bwiza.Nyuma baje kwirukanwa muri ya ngobyi ya edeni Imana yari yabashyizemo batangira kubaho ubuzima bugoye.Imana idushoboze gukundisha imitima yacu yose Imana,n,ubugingo bwacu bwose n,imbaraga zacu zose nibyo bizaturinda kuyicumuraho kandi tukagira umugisha w,Imana aho kugira umuvumo.twisuzume natwe uyu munsi turebe ko imitima yacu yose ikunda Imana ,ubugingo bwacu bwose n,imbaraga zacu zose .ese ndacyafite igitinyiro cy,Imana muri jye nkicyo nari mfite ngikizwa,mbabzwa no gucumura ku Mana yanjye.Imbaraga nshyira mu kujya gukora ,ese nizo nshyira mu gukunda Imana no kuyikorera? Dusabe.Imana iduhe imitima y´ubwenge no guhishurirwa Imana by´ukuri
Abefeso 1:15-23,amaso yacu yo kureba ibinyuranye n,iby,Imana n,ijambo ryayo ahume ,ayo muri Mpwemu afunguke nibyo bidufasha gukunda Imana n.imitima yacu yose n,ubugingo bwacu bwose n,imbaraga zacu zose bityo bikaduha kuguma muri presence y,Imana.Imana ibahezagire.


text:
Kubera iki nizeye Yesu ?
Amazina yanjye nitwa, Shamitha "Sam" Yapa, mvuka muri Siriranka .Sinigeze niyumvamo kuba umukrisito,Ubwo naringiye gutangira kwiga muri Leta Zunze Ubumwe z’Amerika., Aho naringiye mu mwaka wa mbere mu bijyanye n’ubuvuzi. Umwaka wa mbere wambereye mwiza cyanee, kuko nabonye n’amanota meza. Icyo gihe narimfite umukobwa twaridukundanye(girlfreind) n’izindi nshuti nyinshi.
Narinzi abakrisito benshi. Mu byukuri nasomaga ijambo ry’Imana rimwe na rimwe ,kandi iteka nahoraga njya impaka n’abantu bari abakirisito. Nashakaga kumenya icyo bizera ku bw’ibyo byatumaga nsuzugura imyizerere yabo. Nk’urugero umwarimu wanyigishaga ubutabire n’ubugenge yari umukirisito, yahoraga ambwira ibitangaza byakoretse mu buzima bwe, uburyo yabonye imirimo itangaje y’Imana mu isi ariko nta gaciro nabihaga, twajyaga impaka cyane kandi nkamwumvisha ko ari umusazi mu byo kwizera krisito. Ibyiringiro bye byari urwenya kuri njye.
Ntabwo byatwaye igihe kirekire Imana kugirango impindure ibitekerezo. Nkiri mu mwaka wa mbere wa kaminuza, buri kimwe cyose kuri njye cyatangiye guhinduka. Umukobwa twakundanaga twaratandukanye, ntangira kubura amafaranga, mva mu ishuri kandi ibintu birushaho kuba bibi, natekereje gusubira mu muryango iwacu muri Siriranka, ariko ubwo nabitekerezaga byananiye kubyakira.
Ijoro rimwe, Nicaye mu isomere ry’ikigo , natekereje uburyo bwo kwivana muri icyo kibazo. Igisubizo nabonye ubwo nari nkicaye aho, nateguye kwiyahura kuko aricyo gisubizo nabonaga kiza kurusha ibindi kugirango mbasshe kwivana muri ubwo buzima bubi n’bibazo. Nkirimo kubitegura numvise ijwi rivuga ati “ Waba wagigeze unsaba kugufasha ?” Narebye hafi yanjye sinagira umuntu mbona. Nahize njya mu rujijno. Nongera kumva ijwi rivugango “ Ndi Yesu, ni ukuri ndi hano bugufi bwawe”
Numvise iryo ridasanzwe, munyumve, Nafashwe namarangamutima adasanzwe kubera iryo jwi,Mu byukuri numvise Yesu amvugisha. Numvise ari ikintu kidasanzwe kandi kitigeze kimbaho mu buzima bwanjye.
Natangiye kumva nuzuye ibyinshimo, umubabaro urashira, ntangira kumva noneho ko ibiri kuba ari ukuri ko koko Yesu yansuye. Nashatse kuvugisha umuntu ntarinzi, Numvise Imana insaba kujya gushaka wa mwarimu wanjye wanyigishaga ubutabire n’ubugenge hamwe nabamwe bose najyaga ngisha impaka.
Nahise njya kumushaka musanga muri biro ye. Nkimubona namubwiyeko nejejwe no kumubona, mubwirako Imana yambwiye kuza kumushaka, twaganiriye umwanya munini mubwira ibyambayeho. Mubwira nuko nshatse kwiyahura ubwo narindi mu isomer(library), mubwira uburyo navuganye na Yesu akampindura, mubwirako niteguye gukurikira Yesu. Mwarimu wanjye yaransengeye, uwo niwo munsi wa mbere nabaye umukirisito.
Kuva icyo gihe ibinyu byarahindutse. Imana yampaye ibyo narinkeneye,Impa aho nabaga ntahishyura ariko si ibihe bibi narimo byahindutse gusa ahubwo n’umutima wanjye warahindutse. Sinigeze nongera guhangayikishwa n’imibereho yanjye kuberako namenyeko Uwiteka ariwe uzampa ibyo nifuza.
Abantu bari banzi, barebye impinduka zanjemo. Mbere yuko mba umukirisito, nari umwibone, narikundaga,narasekanaga. Nakoraga ibintu byahinduraga abantu bikabavana mu byizerwa ariko maze guhinduka nakishijwe bugufi ku bw’imbarga z’Imana. Nishatse ko abantu babona Yesu mu buzima bwanjye, natangiye kumva nejejwe n’intambara zanjye kuko narinziko Imana izanshoboza muri byose.
Nubwo nabonaga ibintu binkomereye, narinziko Imana iri kumwe nanjye. Nabona ubwiza bw’Imana binyuze mu bantu twasenganaga ku rusengero iwacu, kuko bansengeraga bakanamfasha. Nabona Imana ikorera mu nshuti z’abakirisito twasenganaga. Nakoreraga Imana aho natangaga inama ku bijyanye na bibiliya nakomeje kumva ijwi ry’Imana binyuze mu ijambo ryayo no mu masengesho.
Kubera iki nizeye Yesu? Ni ukubera ari umunyakuri, ubwo nari mu isomer(Library),Nizeraga Buda(Buddha) ariko ntacyo yamariye icyo gihe.


text:
« Inkono ihira ikibatsi ntihira ikibariro » Padiri Athanase Mutarambirwa
21/12/2017, Padiri Athanase Mutarambirwa
Banyarwandakazi, Banyarwanda namwe nshuti z’u Rwanda namwe mwese abakurikirana iby’iwacu mbaramukije mbifuriza amahoro y’Imana, muzagire Noheli nziza n’umwaka mushya muhire.
Nyuma y’iminsi mike ntaheruka kubaganiriza mu bintu binyuranye biba binshishikaje binanteye inkeke nabashije kumva benshi muri mwe bantashya bambwirako dusangiye uburyo bwo kubona ibintu n’abandi bambaza gusa impamvu ntaheruka kugira icyo mbatangariza.
Muri make nagize gahunda zimfatira sinakunda kubona igihe ariko harimo n’uburyo bwo kwiha igihe gihagije nzirikana, ngo ntazagwa muri wa mutego ntakunda aho abantu bazavuga ngo tuzi gusa kuvuga amagambo meza ugasanga ntabikorwa bifatika tugeraho.
Ubu rero niba ngarutse nuko maze kubona nibura inzira zirenze ebyiri twashoramo ubushake maze tukagera kubikorwa nyabyo bihamya intego yo guhemuza Paul Kagame na fpr maze igihugu cyacu kikava ibuzimu, hamwe abanyarwanda bahora baboroga baririra ababo bapfuye n’abandi bapfa buri kanya, abandi bafungwa, abandi bahunga ; maze kikagaruka ibuntu mu mahoro uko twayabyinaga kera mu busabane nubwo wenda nabwo bitari shyashya kuko ntabyera ngo de !
Ntihagire unyumva nabi ngo yibwire ko nje guhinyura cyangwa gusuzugura ibyo abandi barimo gukora ahubwo ndashaka ko tubyongera tukanabisozera. Ari nayo mpamvu iki kiganiro nagihaye umutwe ugira uti : « Inkono ihira ikibatsi ntihira ikibariro ».
Mbere yo gukomeza ariko reka ngaruke inyuma gato ; gusa sinshaka gutinda cyane mu byahise kuko ari ikintu akenshi kidukereza kuko kumenya amateka burya atari uguhora uyasubiramo bikageza naho ubura umwanya wo gutunganya ibihe by’ubu ndetse no guhangana n’ibyejo hazaza ; ahubwo ndifuza kubwira bamwe bavuga ngo kuberako kera habayeho ibintu bibi ngo nubu byabaho maze bakemera ibyo aribyo byose bakarengera Kagame mu kinyoma cye ndetse bakamushyigikira mu bugome bwe igihe cyose batabwamagana ngo baharanire ko mu Rwanda haba ubutegetsi buhamye bwubahiriza uburenganzira bwose bwa muntu.
Uyu mugani ndawucira Kagame kuko niwe mberenambere mu munaniro n’ubwoba afite uhora yibaza uko azarangiza, igihe n’uburyo azava ku butegetsi n’abazamukuraho doreko adateze kuzaburekura ku bwende bwe. Ariko ndaboneraho mbwire abihuta cyane ko ntacyo bimaze, nuko mbwire n’abazarira ndetse n’abiranze ko mu gihe gikwiye igikorwa kizasohora ; erega ntagahora gahanze. Gusau ko byagenda kose amateka tugomba kuyagena kugirango ibihuru bitazongera kutubyarira ibihunyira cyangwa ngo amahanga yongere kudupfunyikira amazi akazana undi muntu nka Kagame.
Umunaniro n’ubwoba bya Kagame
Nshuti bavandimwe mu kinyarwanda baravuga ngo : « ukuri ntikwica umutumirano » kandi ngo : « uvuzeko nyirurugo yapfuye siwe uba umwishe ». Mu gihe hari Abanyarwanda benshi batemerako Kagame Paul yakomeza kuba perezida w’u Rwanda, hari n’abandi bake ariko bafite ubukana burenze bamushyigikiye cyane ndetse bakamwogeza bikabije kuburyo bamugize nk’ikimana cyabo aho ndetse mu buyobe n’ubujiji badatinya kumugereranya n’Imana nyayo ngo na Yezu Kristu, umuhanzi wa byose.
Abo bamutaka ngo bahera kubyo yabashije kugeraho ku buryo butangaje doreko yavuye kure, maze bakibeshyako ngo ntakintu cyamunanira. Nyamara ahubwo iyo ninayo mpamvu nemeza kimwe n’abandi tubyumva kimwe ko Kagame ananiwe. Urebye aho yavuye hariya kuri Rubaga road, akagera ku buperezida ntugirengo buriya ntiyarangiye.Sinshaka kumera nkawe ngo nsuzugure umurimo yakoraga nk’uko aherutse gusebya ngo abantu baterura amakarito. Ariko ndagirango mbonereho mumenyeshe, kuko nziko atabizi, ko « ntamwuga ugoryamye ubaho, ahubwo ko gusuzugura umwuga uyu n’uyu aribyo kuba ikigoryi ».
Nigeze kwishimira politike ya FPR igihe bashyiraga mu mashuli ishami ry’ubumenyamuntu (sciences humaines) nibwiragako bizajya bituma hari ibyo abantu bumvikanaho kuburyo bworoshye maze yamvugo ngo « N’utagera ntagereranya » igacika mu kinyarwanda kuko twese twari kumenya gushyira mugaciro. Buriya se koko muri FPR n’abababyinira bandi, ntanumwe uribaza impamvu muri demukarasi bahisemo manda y’imyaka ine ishobora gusa kwikuba kabiri buzira ubwa gatatu ! Buriya koko ntibiyumvisha n’impamvu umuperezida yagombye kuba ajijutse bihagije !
Nonese niba n’abize bazi ibyo bakora, bagakorera munzego zisanzwe kandi zikomeye baba bananiwe mu myaka cumi n’ine gusa, kuki Kagame, simvuzeko ari injiji, kuko hari n’uwo nigeze kubibwira inyibutsako ngo yahawe za doctorat nyinshi, kuki nka we umeze utyo, avuye mu ntambara, agategeka ahuzagurika igihugu kidafite inzego kandi kugeza na nubu, n’ibindi bibazo kuki ataba ananiwe nyuma y’imyaka irenga cumi n’itanu mvuze mike ? Si ikibazo nibaza ahubwo ndahamya ko ananiwe keretse niba muri iyo myaka yose ntacyo yigeze akora. Gusa biranigaragaza n’iyo wumvise amagambo aba avuga. Si amagambo y’umuperezida ufite gahunda n’icyerekezo ahubwo ni ay’umuntu unaniwe. Asigaye avuga utugambo nk’utw’umwana w’umunebwe uta igihe, ahunga imirimo.
Kandi uretse no kunanirwa ageze aho ananiza n’abandi. Kandi iyo niyo mvano y’ubwoba busigaye bumuranga kuko yishisha buri wese akikanga igikomye cyose. Nanone aho kuvuga bya bipindi by’inkotanyi n’imishinga myinshi itazaza ya za Singapuru, amaze igihe adatuza kwikanga abazamutera cyangwa ngo bamukombore ku butegetsi baba ab’inyuma cyangwa se imbere mu gihugu.
Aho gukora imishinga izamura igihugu asigaye yirirwa agura ibitwaro ari nako ahora yiruka amahanga ngo ashinga za ambasade zigamije gusa kuneka abo batavugarumwe no gucyeza ibihugu ngo igihe byamukomeranye azabone abacira akari urutega. Nubwo yafunze benshi mubanyapolitiki batavugarumwe, uheruka akaba Diyane Rwigara, ubwoba ntibushira kuko byumvikanako ahora iteka abikanga. Kandi ni mu gihe bose ntibarya indimi kandi bigaragara ko bafite abantu benshi babari inyuma nubwo ntako aba atagize ngo abantu babacikeho.
Ibimenyetso by’ibihe
Burya ngo ibijya gushya birashyuha kandi koko ngo ingoma yibyayemo amahari iba igiye guhirima. Ariko nanone burya iyo umugabo atangiye gusaba uwo yimye ake kaba kashobotse, hari aho Kagame nubwo yishongora yasigaye acungira kubo hambere yasuzuguraga ngo Jupiler izabashobora.
Ikimenyetso cyambere kandi gikomeye nuko abagabo bukuri bageze aho bakanga gukomeza mu kinyoma n’ubugome bwa FPR bakemera gusubira mubuhungiro kandi biyemeje nubundi kongera kurwanira ukuri n’ubumwe bw’Abanyarwanda baharaniye kuva na kera. Hano ndavuga abo bose bari kurugamba nyarwo batagamije inyungu zindi.
Ubukene buri mu Rwanda n’ikinyoma cyo kubuhishira nabyo ni ikimenyesto kiboneka gihamya ko ubutegetsi bwa Kagame budahagaze neza kuko politike nyayo ubundi, ari imibereho myiza y’abaturage n’iterambere rizira ubusumbane n’ivangura.
Uretse n’ibyo kandi Kagame yihaye guhindura itegekonshinga afata ubutegetsi kuri manda ya gatatu none iyo urebye neza ubutegetsi bwe ntiburemerwa nyabyo ari nayo mpamvu nyine agihanganye no guhiga no gutoteza abo batavugarumwe kuko bo bagishishikajwe no kwerekanako batemera ibyakozwe ngoafate iriya manda.
Impagarara hagati y’u Rwnada n’abaturanyi ni ikindi kimenyetso kiboneka ko ubutegetsi bwa Kagame bugeze aharenga. Gukomeza gusonzera no gusahura iby’abandi, aka Maheru doreko ngo ariwe wafataga iby’abandi akibyita ibyiwabo, nkuko abigira muri Congo,ni impamvu ihagije no kurwego mpuzamahanga ko wagira gutya ukabona agiye aka Amini cyangwa se kubera ubwicanyi ahakorera akisanga mukagozi nka Charles Tayrol.
Guhungabanya ubusugire n’umutekano w’ibindi bihugu ndavuga u Burundi na Uganda birimo umuziro ushobora kumuviramo umuvumo utuma bamukomanyiriza, agashyirwa mu kato ibisumizi bye bikamutera imirwi we wahoze abeshya ngo aharanira amahoro y’afrika yose.
Ibyo kandi bitumwe tuzirikanako ariwe wirirwa akora amaserzerano yo kugurisha no kwangaza abana ba Afrika. Uretse se bamwe acuruza na Isiraheli na za mpunzi za Libiya ashaka kuvutsa nibura n’uburenganzira bwo gusubira iwabo, umunsi Abakongomani n’Abarundi bari mu Rwanda bavumbuyeko batwawe bunyago ngo umuhungu yirire agafaranga k’abazungu, hazacura iki?
Ahandinaho Kagame wirirwanaga na Bill Clinton na Tony Blair asigaye, nk’uko nigeze kubivuga yangara ashakisha uwa murahurira ngo abone urumuri rw’iyo yaba arimo kugana kuko imishinga ye yugarijwe n’umwijima.
Noneho kandi hari ikindi kimenyetso kigaragazwa n’ibinyamakuru byo mu Rwanda ko aho Kagame yibwiraga ko yashinze ibirindiro ubu asigaye ahishisha n’indiri za banetsi be zikaba zisigaye zijagajagwa mu bwisanzure. Ibyitso bye byaravumbuwe n’intore zigiye kurwibonera kuko zaramenyekanye.
Magingo aya nk’uko bivugwa na benshi itekinika ryose kagame yakoreshaga, doreko ari nk’umunyeshuri ukopera, ryaravumbuwe kuburyo na babaterankunga yajyaga akangisha ubu batangiye kumutera utwatsi kuburyo nareba nabi kaserumu bazagafunga.
Intambwe yizihiye
Mu Kinyarwanda iyo abantu bari mukugenda hamwe berekeza hamwe bavugako bajyana. None kandi natwe niko tumeze ninako tuvuga, twemeza rwose ko turimo tujya kwimika umuco mwiza iwacu, tugastimbura ikinyoma n’ubwikanyize bya Kagame. Niba rero imvugo ari iyo, n’ingiro nibe imwe, maze tugendane koko.
Abihuta cyane ndabumva rwose kuko nubundi hagomba kugira abiyemeza bagahaguruka naho ubundi ntawategereza umusaruro gusa atazindutse ngo ajye kubiba. Kandi nanone burya iyo abantu bari ku rugendo ni byizako abihuta aribo batanga intambwe kugirango urugendo rutazaba rurerure cyane hakagira abahera mu nzira. Ariko ni na byiza ko bagerageza kunyuzamo bagakebuka, bakareba abandi ndetse byanarimba bagatuza, bakicara, bakabarinda, naho ubundi ntitwakoresha rya jambo kujyana.
Mu Kinyarwanda banavugako “iyihuse yabyaye ibihumye”. Bityo rero ndashima ibakwe n’ijabo ry’abasore banyaruka, ariko ndanabibutsa ko kugenda usize abawe, ntacyo uba ujyanye. Mboneyeho gusaba rero, ntawe ntunze urutoki, abantu bose byabaye ngombwako baba batakigendana n’abandi, kuko bumva bagomba kwihuta, kunyemerera ntibajye kure y’abandi, batazaza bakayoberwa aho barengeye maze bahura n’umwanzi ku itabaro, bakazabura ubatera ingabo mu bitugu.
Mwibuke mu gitekerezo cya Rwabugiri na Rwanyonga; nubwo bahigaga Rwanyonga iyo adatabara, aba yarasanze umushi cyangwa umubisha Kabego, naringiye kuvugango umubisha Kagame, yarigusanga Kabego yivuganye Rwabugiri.
Mu rugendo ndetse no kurugamba, hari ubwo abihuta baza inyuma kugirango babashe no kuyamba abagenda biguru ntege.
Hano rwose ndagirango nsabe abo bose bihuta ko bagomba kwibukako aribo bafite uruhare runini mu rugendo turimo ndetse no mu rugamba turwana. Ndabasabye kandi ngo bareke kwiyemeza bonyine kuko byakwitwa kwiyemera igihe cyose byatera gutatana no kutavuga rumwe kuko byaba byishe igisobanuro cyo kujyana.
Kimwe n’abandi banyarwanda mu ngeri zose ntibabujijwe kugira amashyirahamwe bihariye kubera ibitekerezo bahuriyeho ariko nanone birinde rwose kwihugika ukwabo ahubwo nibaze begerane n’abandi cyane cyane abo bigeze kugenda by’umwihariko kuko basanzwe babazi intambuko maze ahubwo babe umusemburo utuma amashyirahamwe yose atutumbamo ingufu zo kwihutisha ibintu.
Abagenda buke nabo nk’uko bivugwa, ntibikange igitutu n’isibo by’abandi.Nziko wenda kuribo babyita gushishoza ariko nabibutsako mubaromani bavugaga ngo: “Ikintu wibajije watekereje washunguye neza haba hasigaye kugikora unyaruka”.
Gushishoza ni ingenzi mu bintu byose.Ushishoza agomba gufata igihe,agasoma amateka, akagisha inama, agasaba umuganda, ariko ni byiza kwibuka ko aba afite n’inshingano agomba kugeraho. Mumbabarire munyumve neza, ariko usanze umuntu yicaye aho atekereza, akahatinda ntacyo agambiriye, ngira ngo wamwibazaho! Nkaba rero numva, impaka ziza hagati y’abihuta n’abagenda buke, zaba zifite ishingiro.
Gusa nanjye ndibaza:nta nshingano abagawa kugenda buke bafite, mu guhumuriza abihuta, babinjiza muri ubwo bushishozi bwabo? Ariko nano ndibaza, uwo mujyana yihuse, ari wowe ufite ubushishozi,muri ubwo bushishozi bwawe,ntaburyo wamurinda impirita, ugakoresha izo mbaraga ze mu buryo buboneye?
Haramutse habayeho ubwumvikane buke, ubutane, cyangwa gusigana nushaka uvuge no gusiigaana, icyo gihe nabwo cya gitekerezo cyo kujyana cyaba gipfuye. Abagenda buke cyangwa abashishoza nabasaba kwibuka ko mu ntego zigambiriwe hari mo n’izihutirwa, ku buryo gutinda byabyara gucyererwa ukazasanga amazi yararenze inkombe. Hano ndibuka amagambo y’umuhanzi bikindi ati” icyampa akana kari amanyama nkagira n’akandi kari amaguru”.
Mu gutabara ubushishozi ni ngombwa, ariko hakenewe n’ukunyaruka kuko burya nga uburyo bwiza ni ukuzimya umuriro inkongi itaraca igikuba. Nzagira igihe cyo kubisobanura neza ariko ndatabaza abantu bose ko mu Rwanda hari kubamo jenoside akorwa n agatsiko ka FPR; abanyarwanda nibo bagomba gufata iya mbere.
Ni ngombwa ko mu bihe nk’ibi abaharanira impinduka mu Rwanda bose, bita ku byihutirwa ndashaka kuvuga gutabara imbaga y’abanyarwanda igiye gushirira ku icumu. Ndabinginze rwose tureke kurwa mu mutego w’abanyamahanga bitwaza iterambere.
njye nsigaye nterwa ishozi no kumva umuntu w’iki gihe yirengagiza agaciro ka muntu n’uburenganzira bwe, akavuga iterambere. Ibyakorwa byose bitarengera ubuzima, ahubwo bikabureengeera numva ko bikwiye gusenyuka.ku buryo rero, gutinda utekereza niba ukwiye kurwanya uwubaka yica, ari ukugwa mu mutego w’abagurisha ibikoresho by ubwubatsi. Aha naho ubushishozi bugomba kugendana no kunyaruka
Sinshaka kugaya ubushishozi dukoresha mu rugamba turimo, ariko mu rwego rwo gufatanya n’abihuta, tugomba no guha agaciro igihe. Muri iyo nzira ndibuka igitekerezo cya Martin Luther King kubijyanye n’amateka n’igihe. Kuri we amateka n’igihe bisumbye Muntu, ariko umuntu uzi ubwenge kandi ufite ubushake aha icyerekezo amateka kandi iyo abeza batabikoze bigakorwa n’ababi, buri gihe kigora abakirimo kandi bagasiga amateka mabi.
Tugomba rero kumwigana maze bidatinze inzozi zacu tukazihindura ibikorwa.
Banyarwanda mu by ukuri ikibazo dufite n’impaka dukwiye kujya si izo kwihuta cyangwa gutinda, kuko icyo ari ikibazo gicyemurwa no gukorera hamwe bityo abiyemeza gutabara muze twishyire hamwe dutore abihuta tubagenere gahunda, abashishoza nabo bagire icyiciro cyabo, ducyemure cya kibazo bakunze kuvugira ku rubyiruko n’abasaza ngo niba abato bamenyaga n’abakuru bagashobora
Ikibazo dufite n’ubujiji n’ubushake buke simvuze ubugwari. Ndashaka kwivugira gusa bariya bose kubera impamvu maze kuvuga Biranze bagaterera iyo.birenze ibya ba banyamahanga n’inyungu zabo. Koko kubona umunyarwanda uzi ibibera mu Rwanda, akamenya imibabaro y’abanyarwanda: gusuzugurwa, gusenyerwa, inzara, kwamburwa ibyawe , ikandamizwa n’akandi karengane kose, yarangiza aho kumva izo ngorwa, akirengagiza cyangwa akamera kugaragira umwishi wabo.
Ndabyumva ngo “agahinda nti kica kagira mubi”. Nabo wenda sibo ni ibyo umuntu aba yarabayemo. Ikibabaje ni ukwirengagiza agahinda k’undi nyamara mu Kinyarwanda n’ubwo bavuga ngo iyo amagara aterewe hejuru buri muntu asama aye baranavuga ngo: “iyo umuturanyi arwaje ibinyoro uca akarago”.kandi ngo kiriye abandi kitakwibagiwe.
Ubuse mu gihe gishize, hari utarumva ko agatsiko ka FPR kagizwe n’abantu bake bakora byose mu nyungu zabo n’abo bakorera. Ni agatsiko gashaka gusa abayoboke bagakorera, bagafasha gukora amabi, karangiza kakabigarika byarimba kakabagarika.
Mperutse guhura n’umuntu, ansubirira muri ya mvugo y’abanyamahanga, ngo mu Rwanda abantu barakennye, ngo abantu barababaye, ngo abantu barashonje, ngo ariko ngo hari amazu n’uduhanda twiza. Icyambabaje ni uko yambwiye ko yize ibijyanye n’ubukungu ngo ku buryo ntacyo bimubwiye ngo abintegenke bazashira ngo abandi babeho neza. Ibyo ubwabyo ndabyihanganira ariko kongora ho ko we yibera I Burayi n’umuryango nicyo cyanshenguye.
Erega abantu bose ntibagomba gukora politike, ibyo birazwi; ariko uretseko abatayikora aribo bakagombye kwamagana abayikora nabi, nge numva ntawe ukwiye kwireba ngo yirengagize akaga k’igihugu. Impamvu iyo ariyo yose umuntu yakwitwaza nk’abavugango na kera niko byari bimeze nababwira ngo: “ibyakera sibyo by’ubu”.
Ayo makosa yakozwe kera niyo dushaka guhindura. Si ngombwa gusubira mu mateka gusa niba ingorane dufite ubu zikomoka mu gihe cyashije, tugomba (kandi ibyo bireba buri munyarwanda) kwirinda gusubira mu byakera bibi: kumva nabi amoko y’abanyarwanda, kwibeshya ko kutavuga ukuri ahubwo ukaguhakishwa hari icyo byungura umuryango wawe cyangwa byakumarira ku giti cyawe. Guhakwa ni uguha ingufu ugukandamije ukamwemerera kubikora iteka.
Abantu biranze bigize ba tereriyo bikagera aho bemera gufasha agatsiko ka Kagame na FPR nti twavuga ko turimo kujyana. Ahubwo abo bari mu bakingiriza abashaka kwerekana imigambi mibi ya Kagame. Abiranze nabo tugomba kugira ubwihangane bwo kubumva n’ubushishozi bwo kubigisha.
Kumva ko uko ibintu bimeze mu Rwanda ari ibyo kwihanganirwa, kutabona ko magingo aya Kagame atari we perezida ubereye u Rwanda, noneho ukarenga ukajya kumukomera mu mashyi, ukamwogagiza (n’ubwo nawe ubwe asigaye abiyama), numva nta n’ukwiye kubikubaza, uretse wowe ubwawe n’amateka igihe kizaza.
Abitwara gutyo reka mbabwire akantu: “kwirengagiza ibintu birimo akarengane ni uguhitamo kubogamira ku ruhande rw’ukandamiza abandi”. Ibyo sijye mbivuze ni iby’umusaza ukwiye kwizerwa Desmond Tutu. Hari undi wavuze ngo:”ufite amatwi yo kumva niyumve”.
Mbere yo gusoza ndagirango nshimire umugabo w’ubutwari wakoze urugendo mu Rwanda akareba byose, agahura n’abantu banyuranye maze yagaruka akaza kuntuma ngo mburire kandi ntabarize abanyarwanda bari mu gihugu. Uyu mugabo yabifatiye igihe aza kunshaka afite impungenge nyinshi nuko arambwira ati:”uziko nge ntakora politiki ati kandi nawe nziko uteri umunyapolitike ati gusa nziko wowe utinyuka ukavugira abaturage ukagaragaza ukuri, ati none hamwe n’abo mukorana muhaguruke mukangure abanyarwanda kuko bamaze gusubura mu buja n’ubucakara. Ati rwose mutabare kuko bimaze kurenza ibyo twabwirwaga ku ngoma ya cyami.
Umwanzuro
Mukwanzura simvuga amagambo menshi. Abanyarwanda bakunda amahoro mureke mbere na mbere imvugo iyobya ngo ahaha abashaka gutabara u Rwanda ngo nibo bashaka kumarisha abantu. Abanyarwanda bashize Kagame arabamaze.
Gutabara ahubwo ni ukugira vuba kuko yabigize igikangisho, abaturage yabagize imbata, abatwara nk’ingwate, ku buryo ndetse isi yose ikwiye gutabara nk’ahari ibyihebe cyangwa se imitwe y’iterabwoba. Ndasaba abanyarwanda by’umwihariko ko muri uno mwaka dutangiye bagomba kwima amatwi utugambo turyohereye numvise yihaye kwivugisha ngo ayobye uburari.
Iteka yigira nyoninyinshi akareshya abantu kandi agamije kubarimbura. None se kuvuga abikorera amakarito uretse gusebya abandi no kurangaza abatamuzi, byatwibagiza ko yacuruje amagi? Ibyo avuga ngo akeneye kwicara mu ntebe z’ibyubahiro nabyo ni ukwigira nyoninyinshi, ni ukubajijisha rubyiruko. Ahubwo njye numva ari no kugondoza Imana, niba atarahicaye yarasibye.
Ikinyoma turakirambiwe, kuko utazi ubwenge burya ngo ashima ubwe. Kwigira umuntu uhambaye, ni ukurangaza abatoya. Kagame ni umwicanyi, yazamuwe n’ubwicanyi, ntacyo urubwiruko rukwiye kumureberaho. Umutwe ugeza umuntu ku ntebe y’icyubahiro ni umutwe w’ubwenge si uw’ubugome kandi ntawurusha Theoneste Niyitegeka, Victoire Ingabire, Deogratias Mushayidi, Bernard Ntaganda, Diane Rwigara, n’abandi wenda batafunzwe ahubwo bagacirwa imahanga nka Faustin Twagiramungu na Gilbert Mwenedata cyangwa se nka Pasteur Bizimungu wayihanuweho agafungwa, agapfukwa umunywa, bigacira aho.
Aho bigeze nabwira Kagame ko uburyo bwo kumukuraho ari bwinshi kandi ko igihe icyo aricyo cyose bishoboka. Ntitugomba rero kumubwira uko bizagenda gusa amenye ko Inkono ihira ikibatsi idahira ikibariro.
Banyarwanda, banyarwandakazi izo ngero zose zitwibutse ko intebe y’icyubahiro, Atari ukuba perezida gusa kuko bariya nibo bari babikwiye, ari nayo mpamvu mbasaba mwese ngo muri uyu mwaka tugaragaze ko bariya n’ubwo bafunze ari bo bafite icyubahiro kurusha Kagame, maze dukore ibishoboka buri wese asubire mu mwanya we, ku buryo mu mwaka utaha bazaba babohowe, Kagame ariwe ufunze.
Mugire amahoro y’Imana.
No Comments Yet
Laisser un commentaire
Vous devez être connecté·e pour rédiger un commentaire.


text:
Juliet Tumusiime ni umunyamakuru kuri Televiziyo Rwanda (RTV) mu kiganiro cya Gospel cyitwa RTV Sunday Live akoranamo na Ronnie, Becky ndetse na Dj Shawn. Nyuma yo gusohora indirimbo ye ya mbere 'Tera intambwe imwe' ndetse akanayikorera amashusho, kuri ubu Juliet Tumusiime agarukanye indirimbo nshya yise 'Waba usize iki'.
Juliet Tumusiime avuga ko kuririmba bimuha umunezero mwinshi
Muri iyi ndirimbo ye nshya, Juliet Tumusiime w'imyaka 23 y'amavuko agira inama abantu bagihumeka umwuka w'abazima, akabasaba kurangwa n'imirimo myiza bakiri ku isi kugira ngo bazasige urwibutso rwiza bazibibukirwaho igihe bazaba batakiriho. Anabagira inama yo gufata Yesu Kristo nk'icyitegererezo kuko ubwo yari ku isi yaranzwe no guca bugufi, yuzuye imbabazi ndetse n'urukundo. Yumvikana aririmba aya magambo:
Waba usize iki aho utuye, waba usize iki mu muryango wawe, waba usigiye iki inshuti zawe, wibuke ko ejo, cyangwa uyu munsi ushobora kuba utariho. Waba usize iki cy'urwibutso. Yesu wenyine reka tumufate nk'icyitegererezo atubere umuyobozi muri uru rugendo. Reka twige gukora neza tukiriho kuko Yesu yakuze agira neza kuri twese, yuzuye imbabazi, yuzuye urukundo no guca bugufi ni byo byamuranze, reka tumufate nk'icyitegererezo.
UMVA HANO 'WABA USIZE IKI' YA JULIET TUMUSIIME
Juliet Tumusiime ashyize hanze iyi ndirimbo nshya nyuma ya 'Tera intambwe imwe' yaherewe mu nzozi nk'uko yabitangarije Inyarwanda.com mu gihe gishize. Yaragize ati:"Indirimbo (Tera intambwe imwe) nayibonye mu nzozi ndi ahantu muri garden (mu busitani) irimo abantu benshi ndimo kuyiririmba. So mu bintu byatumye nkora iyo ndirimbo n'uburyo yanjemo busa nk'aho budasanzwe. Ubundi tuziko umuntu akora indirimbo may be biturutse ku byo abona cyangwa ubuzima yaciyemo,..then akicara akayandika akayishakira melody ariko njye indirimbo nayihawe ikoze na melody yayo, ndabyuka ndayiririmba ndangije ndayandika."
Juliet hamwe na bagenzi be bakorana muri RTV Sunday Live
Juliet Tumusiime akunda cyane Simon Kabera na Diana Kamugisha
Mu kiganiro na Inyarwanda.com abajijwe abahanzi nyarwanda bakora umuziki wa Gospel akunda cyane, Juliet Tumusiime yavuze ko abahanzi bose abakunda cyane gusa ku isonga ngo hazaho Simon Kabera na Diana Kamugisha. Abajijwe niba azakomeza gukora umuziki, asubiza ko kuririmba abikunda cyane kuko ari byo bikunze kumuha umunezero mu buzima bwe bwa buri munsi. Kuririmba ku giti cye ngo azajya abikora bitewe n'uko Imana izajya imushoboza. Yagize ati:
Abahanzi bose baririmba indirimbo z'Imana ndabakunda cyaneee by'umwihariko Simon Kabera na Diana Kamugisha ariko n'abandi ndabakunda. Kuririmbira Yesu byo ndabikunda kuko ni byo bigize part nini ituma nezerwa cyangwa mporana umunezero. Kuririmba nsanzwe mbikora, mbikorera muri worship team yo kuri Miracle Centre church i Remera.
Sinabihagarika ariko kuririmba ku giti cyanjye uko Imana izajya inshoboza nzajya mbikora kuko sinafatanya amasomo, akazi,worship team na music ku giti cyanjye ngo mbikore neza byose, ibyari byo byose hari icyabangamirwa. Rero ni yo mpamvu nzabanza gukora bimwe by'ingenzi n'masomo yanjye cyane then ibindi nzagenda mbikora buhoro buhoro uko Imana izajya inshoboza.
Juliet ngo ntashobora guhagarika kuririmba
REBA HANO AMASHUSHO Y'INDIRIMBO 'TERA INTAMBWE IMWE' YA JULIET TUMUSIIME
UMVA HANO 'WABA USIZE IKI' YA JULIET TUMUSIIME


text:
Abagore baba barashatse batarakoze umuhango wo gukuna (Guca imyeyo), kuri ubu ngo basigaye bagana abavuzi ba gakondo bakabaha umuti wa Kinyarwanda bifashisha muri icyo gikorwa, mu gihe cy’ukwezi kumwe bakaba bamaze kugwiza.
Mu kiganiro IGIHE yagiranye n’umwe mu bavuzi gakondo ukorera mu Murenge wa Gatsata wifuje ko izina rye ritashyirwa mu itangazamakuru, yavuze ko yakira umubare w’abagore batari munsi ya 15 ku munsi, baje gushaka umuti wabafasha guca imyeyo, ariko kandi ngo bakanamusaba kubibakorera.
Yagize ati “Abagore b’abasirimukazi baraza bakansaba umuti wo guca imyeyo (gukuna) nkabasobanurira uko bikorwa, ariko usanga abenshi ari abansaba kujya kubibakorera, kuko nanjye ndi umugore mugenzi wabo nta kinegu kirimo mbaca amafaranga ubundi nkajya kubafasha uwo murimo”.
Uyu muvuzi yakomeje avuga ko nta giciro runaka yashyizeho ku bagore bashaka ko ajya kubafasha gukuna, ariko ngo ni hagati y’amafaranga ibihumbi 30 na 50 mu gihe cy’ukwezi kumwe, abasanga mu ngo zabo buri munsi cyangwa bakaza kumureba iwe mu rugo.
Gukuna ni umuhango wakorwaga kera mu Rwanda, ugakorwa n’abakobwa b’abangavu mu rwego rwo kugira ngo bazashimishe abagabo babo mu gihe cy’imibonano mpuzabitsina bamaze gushaka.Uyu muhango cyangwa se uyu muco, uko imyaka ihita indi igataha ugenda ucika.
Source:Igihe


text:
Inzego zitandukanye zari zimaze imyaka itatu zibafasha ariko inshingano zigiye guharirwa imiryango yabakiriye.
Umutoni Agnes, umwe mubakuwe muri icyo kigo cy’impfubyi, yahamije ko nabo bamaze kuba bakuru, bagerageza gushakisha ubuzima
Yagize ati ”Narangije kwiga kaminuza mbona nta kwicara … nkora akazi gukora inigi, bimfasha kwihereza iby’ibanze bikenerwa mu buzima bwa buri munsi kandi ni umwuga nahisemo ngo umfashe untunge ubuzima bwanjye bwose ku buryo ntacyo napfa kubura.”
Uhagarariye umuryango ‘Hope and Homes for Children’ ukurikiranira hafi aba bana, Munyamaliza Moise, yavuze ko kuba bamaze kumenyera ubuzima bwo mu muryango biri mu byatumye gahunda zihariye zo gufasha bamwe zihagarara.
Akarere ka Rubavu kavuga ko imibanire y’abo bana n’imiryango yateye intambwe, bagakura .
Umuyobozi muri Rubavu ushinzwe iterambere ry’umuryango no kurengera abana, Biryabanzi Onesphore, yagize ati ”Aba bana bamaze gukura no kumenya icyerekezo, imiryango irimo kubitaho kandi babaye abana nk’abandi, akaba ari nayo mpamvu umuryango wabitagaho ugiye kurekera inshingano imiryango kandi natwe tuzakomeza kujya tubafasha uko dushoboye.”
Akomeza avuga ko ubuyobozi bugiye kujya bubafasha kuba bakwihangira imirimo.


text:
Umubyeyi ntiyagura igitabo ataramenya agaciro kacyo - Dr Asiimwe
Umuhuzabikorwa wa gahunda y’igihugu mbonezamikurire mu bana bato, Dr Anita Asiimwe, yemeza ko umubyeyi atagurira igitabo umwana na we ubwe ataramenya agaciro kacyo.
Yabivuze kuri uyu wa 5 Ukwakira 2018, ubwo yari mu biganiro byateguwe n’Umuryango mpuzamahanga wita ku bana (Save the Children), bigamije gukomeza gukangurira ababyeyi gufasha abana babo kumenya gusoma bakiri bato kugira ngo bakurane uwo muco.
Dr Asiimwe avuga ko ubwonko bw’umwana bufata cyane mu mwaka ibiri ya mbere ari yo mpamvu agomba kwitabwaho akamenyerezwa gusoma muri icyo gihe.
Yagize ati “Ubushakashatsi bwagaragaje ko ubwonko bw’umwana bukura cyane mu myaka ibiri ye ya mbere kuva asamwe. Ni ngombwa rero ko umubyeyi amumenyereza kumva, amusomera ibitabo bityo agakura abikunda kuko haba hari byinshi aba yarafashe muri icyo gihe”.
Arongera ati “Ubu turi mu rugamba rwo gukangurira ababyeyi akamaro k’icyo gikorwa kandi no mu mashuri turabifatanya. Twizera rero ko tuzabigeraho kuko umubyeyi iyo amaze kumva akamaro k’igitabo, akabona ingero z’abana byafashije, ari bwo akigura atabwirijwe”.
Yongeraho ko icy’ingenzi ari uko umubyeyi abigira ibye, yaba atarabona n’igitabo agacira umwana imigani kandi nayo ifite icyo izamura mu bwenge bwe.
Umwe mu babyeyi bari bitabiriye ibyo biganiro, Beline Abiyingoma, afite umwana yatangiye gusomera ibitabo afite amezi atandatu none ngo byatumye aba umuhanga cyane.
Ati “Amahugurwa nahawe na Save the Children yatumye ntangira gukundisha umwana wanjye gusoma afite amezi atandatu. Namwerekaga ibitabo by’amashusho, nkamusomera ku buryo ku myaka ibiri yari azi kwisomera ibintu byinshi ku buryo atangiye kwiga yatunguye benshi.
“Ubu ku mwaka itanu arangije umwaka wa mbere w’abanza, aratsindinda cyane kandi ubona akangutse kurusha mukuru we, ni iby’agaciro gukurikirana umwana akiri muto”.
Umuyobozi wa Save The Children mu Rwanda, Philippe Adapoe, avuga ko hari byinshi uyo muryango wakoze ngo abana bakunde gusoma ariko ngo guhera ku babyeyi ni ingenzi.
Ati “Twatanze ibitabo byinshi bifasha abana kumenya gusoma ariko buriya iyo umubyeyi ari we ubanje gukunda gusoma, byorohera umwana. Twatangiye twita ku bitabo by’abana batarengeje imyaka itatu kandi byagize akamaro, ubu turateganya no kuzana iby’abatarengeje imyaka
Ibyo biganiro byaherekejwe n’imurika ry’ibitabo bitandukanye byandikirwa abana, mu rwego rwo kubimenyekanisha ngo ababyeyi babyifuza bamenye aho babisanga.


text:
Aimé Uwimana na Simon Kabera bari mu bahanzi bakomeye bafite ibigwi mu ndirimbo zo kuramya Imana, bagiye guhurira mu gitaramo na True Promises iri mu matsinda akomeye mu guhimbaza Imana muri iki gihe.
Iki gitaramo kiswe ‘Hari Amashimwe’ kizaba kuwa 14 Ukwakira 2018, mu ihema rya Kigali Conference and Exhibition Village[KCEV] hazwi nka Camp Kigali. Cyateguwe na Urugero Media Group isanzwe ifasha abahanzi batandukanye bakora umuziki uhimbaza mu buryo butandukanye, bafatanije na Aimé Uwimana.
Mu kiganiro n’itangazamakuru, Aimé Uwimana uzaba ariwe muhanzi mukuru muri iki gitaramo yavuze ko impamvu ari ubwa mbere agaragaye mu gitaramo nk’icyi ari uko uburyo bukoreshwa cyane ku bahanzi bategura ibitaramo mu Rwanda we yabonaga atabushobora.
Yagize ati”Hari ukuntu umuntu ashaka gukoramo ibintu bye. Akenshi mvugishije ukuri, uburyo bukoreshwa na benshi njye numvaga ntabushaka. Mu magambo make numvaga nifuza ko njye nakora ibindeba bijyanye no kwitoza, gusenga mbese nkitegura mu bijyanye na tekiniki, hakaba hari abandi bashinzwe gukurikirana ibindi byose.”
Uyu muhanzi yavuze ko abenshi aba atari uko baba babishaka, ahubwo usanga bategura ibitaramo bagahihibikana ku buryo umunsi nyir’izina w’igitaramo ugera baramaze kunanirwa mu mutwe.
Yagize ati”abahanzi benshi si uko babikora, ahubwo usanga bo iyo bategura ibitaramo baba basa nk’aho nabo babirimo ku mpande zose, kugira ngo ntazagera ku munsi w’igitaramo naniwe mu mutwe nagize amahirwe mfatanya na Urugero Media Group ku buryo nzakora ibindeba nabo bagakora ibibareba. Iyo wateguye ufite abantu bari kugufasha muri bimwe nawe uraruhuka ntiwumve ko ufite imitwaro myinshi kandi nanjye ni icyo nashakaga.”
Uyu muhanzi yavuze muri iki gitaramo yifuzaga gufatanya n’abandi bahanzi bakomeye mu muziki wo kuramya Imana barimo na Israel Mbonyi ariko ntibize kumukundira.
Yagize ati”Ubundi mu nari natekereje hari harimo Simon Kabera, Israel Mbonyi na True Promises. Impamvu ya mbere yatumye ntekereza Simon, ni umuntu w’umuhanga mu kuramya ikindi akaba adaherutse kugaragara mu bitaramo nkeka ko abantu benshi bamukumbuye. Mbonyi we byahise bihurirana n’ikindi gitaramo azaba afite i Burayi bituma tutazabana. True Promises tumaze kumenyerana.”
Kwinjira muri iki gitaramo bizaba ari 5000 Rwf mu myanya isanzwe na 10,000 Rwf mu myanya y’icyubahiro ku bazagura amatike mbere, abazayagurira ku muryango bizaba 10,000 Rwf na 15,000 Rwf.
Urugero Media Group yateguye iki gitaramo yavuze ko abahanzi bose bazanyura ku rubyiniro bazaririmba mu buryo bwa live.
Muri iki gitaramo harimo umuhanzi uzatungurana wagizwe ibanga
Arankunda , iri mu ndirimbo za Aimé Uwimana zikunzwe muri iki gihe


text:
Abantu benshi bakunze kugira amabara y’umukara munsi y’amaso bikagaragara cyane cyane ku bantu b’inzobe. Ibi ni bimwe mu byo wakora ngo uyirinde :
1. Sinzira ku buryo bukwiriye : ntago biramenyekana neza impamvu kudasinzira neza bitera amabara ku maso, ariko kubura ibitotsi bituma uruhu ruhinduka kandi n’amaraso ntatemebre neza ku maso
2. Kuraho ibyo wisize : Mbere yo kuryama nijoro banza ukureho ibyo wisize (make up) niba utabikora uko uzagenda ukura, amaso yawe azajya agaragara nk’ananiwe buri gihe.
3. Vura allergie : allergies zikunda gutera uruhu guhindura ibara. Niba kugira allergie ari wo muzi w’ikibazo cyawe, vura iyo allergy wirinde ikiyigutera.
4. Vura ibicurane : kuziba amazuru bitera amabara ku maso kuko imitsi yuhira amazuru yawe iba yabaye umukara yanareze.
5. Kunywa itabi : Niba unywa unywa itabi ubireke. Kunywa itabi bigira ingaruka ku buzima bwawe muri rusange ndetse bigatuma n’imwe mu mitsi yawe igaragara cyane ikagira n’ibara ryijimye.
Niba ufite amabara y’umukara ku maso wayakuraho muri ubu buryo :
Uburyo bwa mbere . Koresha uduce twa cocombre ( cucumber) : uduce twa cocombre dukunda gukoreshwa mu gusubiza itoto uruhu rwa hafi y’amaso cyane cyane iyo umuntu ananiwe. Shyira agace ka cocombre kuri buri jisho ukate agace kanini kagera ahari amabara y’umukara. Hanyuma ufunge amaso umare iminota 10-15. Bikore buri munsi
Uburyo bwa kabiri : Koresha ikirayi : sya ikirayi kibisi nurangiza ushyire ku maso afunze. Bigumisheho bimare iminota 30 uryamye , karaba n’amazi y’akazuyazi. Ubu buryo hari abo bufasha.
Uburyo bwa gatatu : Koresha ikiyiko gikonje : shyira ikiyiko muri frizeri ya frigo iminota 10-15. Gikuremo ugishyire ahari amabara ku maso. Kigumisheho kugeza igihe ikiyiko cyongeye gushyuha.
Ubundu buryo : Koresha tea bag cyangwa uduce twa barafu turi mu mwenda. Ibintu byitwa Tannin biba muri tea bag bigabanya guhinduka kw’ibara. Uryamye, shyira tea bag zitose (ariko zitajejeta) kandi ikonje ku maso afunze mu minota 10-15. Ushobora kuziraza muri frigo kugirango uzikoreshe mu gitondo.
Uko wirinda amabara y’umukara munsi y’ maso n’uko wayavura
Abantu benshi bakunze kugira amabara y’umukara munsi y’amaso bikagaragara cyane cyane ku bantu b’inzobe. Ibi ni bimwe mu byo wakora ngo uyirinde :


text:
Kuri uyu wa Gatanu tariki 14 Nzeli 2018, urubyiruko rw’abasore rusaga 905 rwahawe impamyabushobozi mu Kigo ngororamuco cy’ Iwawa giherereye ku Kirwa cya Iwawa kiri mu Kiyaga cya Kivu, mu Karere ka Rutsiro. Urwo rubyiruko rwarangije amasomo ku nshuro ya 16, rugiye gusubira mu buzima busanzwe nyuma yo kwiga imyuga, rukaba rwasoje amasomo yarwo y’igihe gito mu myuga itandukanye irimo ubudozi, ububaji, ubwubatsi n’ubuhinzi.
Mahoro Nicholas, umuhuzabikorwa w’iki kigo ngororamuco cy’Iwawa, avuga ko kugeza ubu urubyiruko rusaga 15,957 ari rwo rwanyuze muri icyo kigo ahanini kubera kubatwa n’ibiyobyabwenge.
Mahoro avuga ko impamyabushobozi uru rubyiruko ruhabwa ziba zifite agaciro kuko ndetse abarangije iyo basubiye mu buzima busanzwe baba bafite ubushobozi buhagije bwo kujya ku isoko ry’umurimo.
Bosenibamwe Aimé; Umuyobozi Mukuru w’Ikigo cy’Igihugu gishinzwe igororamuco, mu ijambo rye muri uyu muhango yashimye Inzego zose zaje kwifatanya nabo mu gutanga impamyabushobozi kuri uru rubyiruko, yongera kwibutsa ababyeyi kugira umurava mu kwita ku burere bw’abana babo kugira ngo birinde ko bajya mu biyobyabwenge.
Guverineri w’Intara y’Iburengerazuba Alphonse Munyentwali wari n’umushyitsi mukuru muri uyu muhango, yasoje ashimira cyane Leta y’u Rwanda mu miyoborere myiza irangajwe imbere na Nyakubahwa Perezida wa Repubulika Paul Kagame kuba yaratekereje gushyiraho iki kigo ngororamuco cy’Iwawa.
Yagize ati “murabona mwese akamaro iki kigo gifitiye Igihugu, mu by’ukuri uru rubyiruko ni amaboko y’u Rwanda ariko yari yaratannye, iki kigo cyashyizweho ngo kibasubize mu buzima busanzwe ndetse bwiza, ubu bagiye gusubira iwabo batange umusaruro kandi turizera neza ko batazasubira mu biyobyabwenge, ibi tubikesha imiyoborere myiza.”
Ikigo cy’ Iwawa cyashyizweho mu mwaka wa 2010 cyigamije kugorora urubyiruko rw’inzererezi n’urunywa ibiyobyabwenge hagamijwe kubigisha imyuga izabafasha kwibeheshaho igihe basubiye mu buzima busanzwe , iyo batashye bahabwa impamyabushobozi ndetse n’ibikoresho bibafasha gutangira imyuga bize .


text:
Hari abajya mu isoko kugura imyenda bagataha badakoze icyabazinduye nyamara atari uko bayibuze ahubwo ari ukunanirwa guhitamo. Umva inama z’umwe mu bacuruza imyenda hano i Kigali zagufasha kumenya uko wakwitwara ugiye mu isoko kugura imyenda ntutahe amara masa, ukagura udahenzwe kandi wishimiye amahaho yawe.
Kugura imyambaro mu isoko ni ibintu bikunz kugora benshi yewe hari n’abitwaza bagenzi babo ngo babafashe guhaha ibyiza kandi badahenzwe.
Nyiransabimana Francoise ni umucuruzi mu isoko rya Nyarugenge amaze imyaka itanu akora aka kazi. Imwe mu myambaro acuruza harimo iy’abagore n’abana.
Avuga ko hari abagera mu isoko ry’imyenda bagasanga ibyo baje batekereza bihabanye n’ibyo bahasanze.
Hari abataha badahashye kubera guhendwa, hakaba n’abandi bapfa kugura imyenda yose babonye batabanje no kwigera ngo barebe ko ibakwira cyangwa ibabereye.
Nyiransabimana araguha inama enye zagufasha kugura umwambaro ukawishimira
Kugura imyenda mu bihe bibi
Uyu mucuruzi avuga ko hari ibihe bigera aho abaguzi baba bagabanutse cyane nko mu mezi yo hagati mu mwaka ngo iki gihe abaguzi baba ari bake.
Ngo ku muntu wifuza guhaha imyenda neza mu isoko agomba gucunga ayo mezi ageze ubundi akabona kujya guhaha imyenda. ikindi ngo muri aya mezi ibiciro by’imyambaro biba biri hasi ugereranyije n’ibiciro by’imyambaro icuruzwa mu bihe by’ibiruhuko n’iminsi mikuru.
Kumenya ubwoko bw’imyambaro ushaka kugura
Kuko mu isoko haba hari imyambaro myinshi hari abageramo bakabura amahitamo kuko baba bahasanze imyenda itandukanye rero ngo ni ingenzi kumenya neza imyambaro wifuza kugura kandi ngo ibi byanagufasha kudatinda mu isoko uciririkanya imyenda ubonye yose.
Iga kumenya guciririkanya neza
Iyi ngingo ni imwe mu zikunda kugora benshi kuko hari n’abashobora gutanga amafaranga menshi ahabanye n’igiro cy’umwambaro. Ni ngombwa guciririkanya neza ndetse ukirinda gutanga amafaranga y’umurengera ku mwenda, n’ubwo waba wawushimye ngo ntibisobanuye ko ugomba guhendwa kugira ngo uwugure.
Jya witondera umwenda mbere yo kuwugura
Abantu benshi bakunze kujya mu isoko bakagura imyenda batabanje kuyigenzura neza. Hari n’abagera mu rugo bagasanga yarangiritse ndetse ngo hari n’iba yaracitse.
Mbere yo kugura umwenda ni ngombwa kuwipima ukamenya niba ugukwira neza ikindi ngo ukawugenzura neza mbere, ukanareba niba ntaho wangiritse.
Robert KAYIHURA
UMUSEKE.RW


text:
Huye: Inda z’indaro zikomeje kubangamira gahunda zo kwita ku buzima bw’umwana n’umubyeyi
Bamwe mu bajyanama b’ubuzima bo mu karere ka Huye bavuga ko bahangiyikishijwe na bamwe mu bakobwa batwara inda bakicecekera, bigatuma abana batwite batitabwaho n’abaganga igihe bataravuka.
Aba babjyanama b’ubuzima bavuga ko zimwe mu nshingano bafite ari ukuba hafi y’umubyeyi utwite bakamugira inama, bakanamufasha kubahiriza inama yagiriwe na muganga, ariko ngo bahura n’imbogamizi y’abana b’abakobwa batwara inda z’indaro bakicecekera.
Uku guceceka ngo niko gukunze kubyara ingaruka zo kuba hari abahitanwa n’inda batwite cyangwa umwana akavukana ibibazo bitandukanye, harimo no kuvuka ubwandu bwa Virusi itera Sida.
Umwe yagize ati “Ni imbogamizi ikomeye kuko umukobwa utwaye inda y’indaro, arabihisha akazaza kwa muganga ari uko agiye kubyara, cyangwa ugasanga abyariye iwabo”.
Ikindi kibazo abajyanama b’ubuzima bagaragaza ni icy’imyumvire ya bamwe batinya kujya kwipimisha kubera umuco wo kwanga kugaragaza ko batwite.
Ati “Hari n’indi mbogamizi twakwita ko ari nk’umuco, aho hari nk’uguhisha ko yasamye yibwira ko inda iyo bayivuze ivamo cyangwa ngo baramuroga, ibyo ni ibintu bikomeje kubangamira inshingano zaco zu kwita ku buzima bw’umwana n’umubyeyi”.
Ubwo bamwe mubagize Inteko Ishinga Amategeko basuraga ibitaro bya Kabutare mu karere ka Huye, bagarutse kuri iki kibazo cy’abana b’abakobwa batwara inda z’indaro bakabihisha, bavuga ko gukora ubukangurambaga ari kimwe mubyaba umuti kuri iki kibazo.
Senateri Celestin Sebuhoro yagize ati “Icya mbere nukureba uburenganzira bw’umwana, nabo bakobwa bagasobanurirwa neza gahunda za Leta bakazikurikiza, ni ikibazo kigomba gukorwaho ubukangurambaga kigakemuka”.
Ikindi cyagarutsweho n’intumwa za rubanda, ni gahunda yo kwandikisha umwana ukivuka mu bitabo by’irangamimerere, aho itegeko riteganya ko umwana agomba kwandikwa mu gihe cy’iminsi itarenze 15 akimara kuvuka.
Prudence Kwizera, IGIHE Ltd


text:
Ubuhamya bwa AKIMANA Beatrice wamaze imyaka 9 atabyara
Nahawe agakiza ndi muto cyane ariko nkakunda gukora umurimo w’Imana, naje gukura rero niyumvamo gushaka umugabo nsenga Imana yumva gusenga kwanjye dukora ubukwe, ariko ubwo nibwiraga ko tugomba guhita tubona umwana mbwira umugabo ko tugomba guhita twitegura umwana
Ndashima Imana yantoranirije umugabo wihangana cyane kuko iyo bitaba ibyo aba yarantaye, ubwo umwaka wose warashize tutabyaye ibiri irashira ntangira kugira umubabaro mwinshi cyane ngeze aho njya gusenga mbaza Imana impamvu yabyo Imana irambwira ngo ngiye kwiga, ngo ngiye kwinjira mu kigeragezo kizanyigisha umuntu, ubwo ndagenda mbibwira umutware arabyumva arihangana
Ubwo yakomeje kunyihanganisha, ishuri ndaritangira, umwaka wa kabiri ishuri rirakomera abantu bakaza bakambwira byinshi bitandukanye ngera aho njya ku mupfumu ntabizi nywa imiti yampaye ntegereza kubyara ndaheba, ndagenda njya gusenga bambwira ko nagiye mu bapfumu ndihana ndakira, ubwo Imana iza kumbwira ko nta mwana w’umuntu uzankiza uretse Imana
Nakomeje guhura n’ibihanda byinshi bitandukanye ariko bene data kutabyara ni ikintu gikomeye cyane umuntu wese ufite umwana amukomereho kandi amukunde cyane, najya guhaha abantu bati ubundi ararya iby’iki ko ari ukuzuza toilette gusa
Nakwambara neza abaturanyi bati ni mugihe ntawe ariza, ariko ubwo nkabwira umugabo ibyambayeho byose akankomeza akandema umutima, nkomeza kuba muri ako kababaro, ndagenda ndakubitika cyane ariko kubw’umubabaro n’agahinda nagiraga nkabwira Imana nti ndakwinginze uzampe umwana kuko nimfa ntamubonye nzabura ubugingo
Nkomeza guhura n’ibihanda byinshi bitandukanye ndihangana kuko umugabo ymbag hafi akanyihanganisha mu ijambo rivuga ngo ubwo umwami Imana izantabar nicyo gituma ntamwara…..abantu baramvize biva inyuma bavuga ukuntu ndi umurozi mubi baramvuga karahava bavuga ko naroze umugabo ntajye gusambana hanze
Ubwo buzima bwarangoye cyane igihe kiza kugera numva telephone y’inshuti impamagara indangira aho bamvura ubwo duhita tujyayo basanga mfite ibibyimba munda barabibaga niringira ko ndi buhite nsama biranga, ndababara cyane njya ku bavuzi batandukanye ariko biranga ishuri rirankomerera cyane
Nkazana abakozi bakabwirwa n’abaturanyi kunsimbura mu rugo bakabigerageza bikanga ubwo noneho ntangira gukaza amasengesho menshi abahanuzi bakamvangirwaho cyane ngeze aho ndabyihorera nkajya nisengera njyenyine ntitiriza Imana ikambwira ko izantabara abantu b’Imana bakomeza kumpanurira umwana ndakomea ndizera
Ejobundi aha umuhanuzi arambwira ati mbonye Imana igukoreye ubukwe, azana umwana aramumpekesha ati Imana impaye umwana vuba, ndibuka ko hari mu kw 6 k’umwak ushize wa 2016, ubwo mu kwa karindwi nahise ntangira kumva imbeho muri njyewe ntangira kumva ibimenyetso bidasanzwe bimbaho, ntangira kumva iseseme
Ndarwara ndaremba cyane haza umushyitsi mu rugo abonye uko meze ati ntimumuhe coartem ahubwo ndabona arwaye nkuko umugore wanjye ajya arwara njya kwamuganga bampimye basanga ntwite mpita ngira ubugambo bwinshi cyane ndateshaguzwa cyaneeeee, mbura inyifato birandenga
Njya kubwira mama ibyambayeho ati rekeraho wikwishinyagurira, ndataha nkomeza kwishima ariko hashira igihe mbona inda itaza imbere ariko nkagirango sintwite nyuma njya guca muri echo, mbona umwana neza ibyishimo birantwara, Imana impa umwana nari narayisabye
Uyu munsi nguwe neza nyuma y’imyaka icyenda ntabyar ubu ndatuje kandi nuzuye amashimwe, Imana y’amahoro ishmwe kubwo kuntabara
Niba nawe ugiuwe nabi kubw’ikibazo cyangwa ikigeragezo runaka uhumure Imana irahari izagutabara
Amen!
Src: ibyishimo.com


text:
Aka gace ka S2EP8 gatangira Nana asohoka kwa Nick arira ariko yagera ku muryango asohoka bikagaragara ko yari ari kwiriza. Pizzo uba wasigaye mu ruganiriro wenyine ahita yitahira maze nyuma agahamagarwa nawa mukobwa wari indaya ya Papa Beni ari we Bea akamubwira ko Papa Beni yapfiriye iwe mu buryobutunguranye.
Mugabo, wa mugabo uba warinjiye mama Beni agaragara ari kuvugira kuri telefoni avugisha umuntu ibintu bisa n’ubugambanyi nyuma akajya kwihanganisha mama Beni uba uri mu gahinda ko kubura umugabo we, amukomeza cyane akanamwizeza ubufasha. Nikuze akimara kumenya ko papa Beni yapfuye arikanga cyane kuko bituma yibukaikintu yigeze kumukubita mu mutwe ubwo bagundagurana ari kwitabara.
Nikuze abwira Nick ko ahangayikiye cyane Beni kuko Mama Beni aba ari ku nkeke yo kwishyuzwa cyane, maze Nick agahita ajya guhura na Nana. Nick abwirwa na nyina ko mushiki we yamuboneye akazi ariko bimusaba kubanza guhinduka, ibyo byose Nikuza aba ari kubyumva babiganira. Nikuze ategurira nyirabuja (Mama Nick) ameza maze akamusaba kwicara bakaganira gato nawe akamubwira iby’inkuru y’urupfu rwa papa Beni rumuhangayikishije.
Nana akomeza kubera ibamba Nick amwereka ko bagomba kubana ariko Nick we aba atabyumva na gato. Mugabo uri mu buryo tutaramenya bw’ubugabanyi azanira Nikuze igikapu cye kirimo imyenda ye n’ibyangombwa ndetse akanamubuza kuvuga ko yigeze gukubita ikintu papa Beni kuko ahamya ko bombi bari bahuje kumwanga. Chouchou ukorana na Nana amubwira ko agiye kumuvamo akabwiza Nick ukuri ndetse akanafata iya mbere mu gusaba imbabazi Nikuza ku byo yamuhemukiyemo byose.
Mama Nick afatira uyu muhungu we mu cyumba cya Nikuze ari kujagaraza imyenda ye ashakamo ifoto yaw a mwana bigatuma nyina amubwira ko abakeka we na Nikuze. Mama Nick nawe bimutera gutekereza cyane agahita asanga wa mwana Nikuze yamubwiye afite aho ahuriye n’umwana we Nick.
Kanda hano urebe igice cya City Maid gishya S2EP8


text:
Amasomo twakura ku muhate wa Daniyeli utararambiwe gusenga no mugihe yatindaga gusubizwa
Umwami Imana yadusezeranije gusubiza amasengesho yacu cyane cyane ayo dusenganye ukwizera. Ibi ni ukuri, ariko hari igihe twumva nk’aho Imana itinda gusubiza amasengesho tuyisenga kuko ibisubizo bitazira igihe tubikeneye, bityo bikatubabaza cyane.
Niki wakora igihe ibisubizo by’amasengesho dusenga bigaragara ko bitinze? Ni gute wakwitwara igihe ibisubizo by’amarira n’amasengesho yacu bisa nk’aho bigenda gahoro bigatinda kutugeraho? Igikwiye ni uko dukwiye gukomeza gusengana ukwizera.
Abenshi muri twe batangira gushinja Imana iyo ibisubizo by’amasengesho yacu bisa nk’aho bitinze. Tukibaza impamvu ibisubizo bitaza, impamvu bihagera bitinze, n’impamvu itatwumva. Akenshi twihutira gushinja Imana ,kandi ubwayo iba isanzwe izi icyo tuzasengera tutaratangira no gusenga kandi igasubiza igihe gikwiriye iyo dusenze.
Mu by’ukuri , dukwiye gukomeza gusenga no mugihe amasengesho yacu asa nk’aho atinze gusohora. Dukwiye kurebera kuri Daniyeli wahuye n’iki kibazo cy’amasengesho ye yatinze gusubizwa.
Aha hari bimwe twamwigiraho:
Muri Daniyeli 10:12 , tuhasoma ko Imana yohereza igisubizo igihe cyose yumvise amasengesho tuyisenga, ariko satani ahora ashakisha uko yaburizamo cyangwa ngo abuze ibisubizo twasengeyengo ntibitugereho.
“Aherako arambwira ati “Witinya Daniyeli, kuko uhereye ku munsi watangiriyeho gushishikarira gusobanukirwa no kwicisha bugufi imbere y’Imana yawe, amagambo yawe yarumviswe kandi ni yo anzanye.”( Daniyeli 10:12)
Iyo dusomye umurongo ukurikiraho, tuhasanga uko umwanzi yabujije Daniyeli kwakira igisubizo mugihe gikwiye. “Ariko umutware w’ibwami bw’u Buperesi amara iminsi makumyabiri n’umwe ambuza….”(Daniyeli10:13)
Ibi bisobanuyeko hajya haba intambara ku bisubizo by’amasengesho yacu. Ese tugiye kureka gusenga kuberako ibisubizo bitinda? Twaba tugiye kureka Imana kuko bisa nk’aho idasubiza?
Muby’ukuri , dukwiye kuba nka Daniyeli wakomeje gusenga igihe cyose kugeza igihe yaboneye ibisubizo by’amasengesho ye.
“Muri iyo minsi, jyewe Daniyeli namaze ibyumweru bitatu ndira. Nta mutsima naryaga nubwo ari mwiza, nta nyama cyangwa vino, nta cyo nasamiraga kandi sinihezuraga kugeza aho ibyo byumweru uko ari bitatu byose bishiriye.”(Daniyeli10:2-3)
Mu gihe kidatinze, ibisubizo byaraje. Byahageze kuko Imana ariyo yatumye bisohora:
“Ariko umutware w’ibwami bw’u Buperesi amara iminsi makumyabiri n’umwe ambuza. Nyuma Mikayeli, umwe wo mu batware bakomeye aza kuntabara, ntinda mu bami b’u Buperesi.( Daniyeli10:13)
Nshuti , Imana isubiza amasengesho yacu ariko satani ashakisha uburyo aduca intege ngo tureke gushaka Imana. Igihe dusenga cyane niko satani agerageza kubuza amasengesho yacu ngo adasubizwa, niyo mpamvu tudakwiye kureka gusenga kuko ibisubizo biba biri hafi kutugeraho.
Sophie @Agakiza.org